भारत आणि न्यूझीलंड यांच्यातील तिसऱ्या आणि अंतिम एकदिवसीय क्रिेकेट सामन्यात कर्णधार विराट कोहली आणि रोहीत शर्मा यांच्या शतकांच्या जोरावर भारताने 50 षटकांत 337 धावांचा डोंगर उभा केला . न्यूझीलंडने नाणेफेक जिंकून प्रथम क्षेत्ररक्षणाचा निर्णय घेतल्यानंतर सलामीवीर शिखर धवन अवघ्या 14 धावांवर बाद झाला . त्यानंतर मैदानावर आलेल्या कर्णधार विराट कोहलीने रोहीत शर्माच्या मदतीने चांगला खेळ केला . दुसऱ्या विकेटसाठी या दोघांनी 230 धावांची भागीदारी केली . रोहित शर्माने 138 चेंडूत 147 धावा केल्या . 42 व्या षटकात रोहित शर्माला मिचेल सँटनरने बाद केले . विराट कोहलीने 106 चेंडूत 113 धावा करत एकदिवसीय कारकिर्दितील 32 वे शतक झळकावले . न्यूझीलंडचा गोलंदाज साऊदीने विराटला 113 धावांवर बाद केले . विराट आणि रोहीत बाद झाल्यानंतर मैदानावर आलेल्या हार्दिक पांड्या ( 8 ) , महेंद्रसिंग धोनी ( 25 ) , केदार जाधव ( 18 ) तर दिनेश कार्तिकने ( 4 ) धावा करत न्यूझीलंडसमोर 338 धावांचे लक्ष्य ठेवले .


नवी दिल्ली : आणीबाणीच्या काळातील कथानक असलेला ' इंदू सरकार ' चित्रपट येत्या शुक्रवारी प्रदर्शित होण्याचा मार्ग मोकळा झाला आहे . या चित्रपटाचे खेळ रोखावे यासाठी एका महिलेने दाखल केलेली याचिका सर्वोच्च न्यायालयाने आज ( गुरुवार ) फेटाळून लावली आहे . इंदिरा गांधी पंतप्रधान असताना त्यांनी 1975 ते 1977 या दरम्यान आणीबाणी जाहीर केली होती . आशुतोष गोवारीकर दिग्दर्शित इंदू सरकार या चित्रपटामध्ये त्या काळातील कथानक दाखविण्यात आले आहे . या चित्रपटात आक्षेपार्ह व इंदिरा गांधी यांची मानहानी करणारे चित्रण केल्याचा आरोप करत काँग्रेस कार्यकर्त्यांसह अनेकांनी त्याचा निषेध नोंदवत विरोध दर्शवला आहे . " चित्रपट हे कायद्याच्या चौकटीतील एक कलात्मक अभिव्यक्तीचे प्रदर्शन असते . इंदू सरकार हा चित्रपट प्रदर्शित होण्यापासून रोखणे समर्थनीय नाही . हा चित्रपट म्हणजे सबळ पुराव्यांसह असणारा दस्तावेज नव्हे , " असे सर्वोच्च न्यायालयाने म्हटले आहे . तसेच , एखाद्या चित्रपटात नाट्यमयता आणि अतिश्योक्ती असावी लागते , असेही न्यायालयाने सांगितले . ई सकाळवरील ताज्या बातम्यांसाठी क्लिक कराः


किशोरवयीन मुलांमध्ये स्मार्टफोनचा वापर गंभीर वाटावा इतक्या अतिप्रमाणात वाढल्याने त्यांना मेंदूचा कर्करोग होण्याचा धोका ४०० पटीने वाढला असल्याची भीती इंडियन इंस्टिटय़ूट ऑफ टेक्नॉलॉजी ( आआयटी ) , मुंबईचे प्राध्यापक गिरीश कुमार यांनी व्यक्त केली आहे . अलीगढ मुस्लीम विद्यापीठामध्ये ‘रेडिएशन हझार्ड्स ऑफ सेल फोन’ या विषयावरील आयोजित करण्यात आलेल्या चर्चासत्रात स्मार्टफोनमुळे मुलांच्या आरोग्यावर किती भयंकर परिणाम होतात याबाबत ऊहापोह करण्यात आला . स्मार्टफोन या तंत्रज्ञानाचे छुपे धोके मोठय़ा प्रमाणावर असून , सध्या लहानापासून वयोवृद्ध स्मार्टफोनचा अधिक प्रमाणात वापर करत आहेत . मात्र याचा आपल्या आरोग्यावर गंभीर परिणाम होत असल्याचा इशारा शास्त्रज्ञांनी दिला आहे . जे लोक दररोज ३० मिनिटांपेक्षा अधिक वेळ स्मार्टफोनवर घालवतात , त्यांना शास्त्रज्ञांनी या वेळी सावध केले . स्मार्टफोनच्या अतिवापराने पुरुष प्रजनन क्षमतेवर परिणाम होतो . विशेषतः लहान मुलांच्या आरोग्यास स्मार्टफोनमुळे गंभीर धोका निर्माण झाला असून , मुलांच्या डोक्याची कवटी अतिशय पातळ असते आणि त्यामधून किरणे सहजपणे जातात . स्मार्टफोनमधून निघणारी घातक किरणे प्राणी आणि वनस्पतींवर गंभीर प्रभाव करण्यास कारणीभूत ठरतात , असे गिरीश कुमार यांनी म्हटले आहे . गिरीश कुमार हे आयआयटी मुंबईच्या इलेक्ट्रिकल अभियांत्रिकी विभागाचे प्राध्यापक आहेत . स्मार्टफोनच्या अंदाधुंद वापराच्या प्रतिकूल परिणामांबाबत बोलताना कुमार त्याच्या वापराचे अनेक धोके स्पष्ट करत , अतिवापरामुळे लहान मुलांमध्ये मेंदूचा कर्करोग होण्याचे प्रमाण ४०० टक्क्यांनी वाढले असल्याचे त्यांनी सांगितले . या विकिरणांमुळे विशेषतः तरुणांच्या डीएनएचे मोठे नुकसान झाले असून , यासह मुलांमध्ये झोपेचे विकार , मेंदूशी संबंधित आजार , अल्झायमर आणि पार्किन्सन आजार होत असल्याचे त्यांनी सांगितले . नवीनतम तंत्रज्ञानामध्ये होत असलेल्या बदलांपासून व्यक्तींना दूर ठेवणे शक्य नाही ; परंतु हे समाजासाठी अतिशय घातक आहे . त्याबद्दल मोठय़ा प्रमाणावर जागरूकता होणे आवश्यक असल्याचे त्यांनी सांगितले .


१९७७ मध्ये प्रदर्शित झालेला अमिताभ बच्चन , विनोद खन्ना आणि ऋषी कपूर यांच्या अमर अकबर अँथनी सिनेमाने रेकॉर्ड ब्रेक कमाई केली होती . नावाजलेल्या सिनेमांमध्ये या सिनेमाचे नाव आवर्जुन घेतले जाते . आज या सिनेमाला प्रदर्शित होऊन ४१ वर्ष पूर्ण झाली . पण फार कमी लोकांना हे माहीत आहे की या सिनेमात दिग्दर्शक मनमोहन देसाई यांनी अनेक अकल्पनीय दृश्यांचा समावेश केला होता . खुद्द अमिताभ आणि ऋषी यांनी या सिनेमाच्या चित्रीकरणावेळचे अनुभव कथन केले . बच्चन यांनी सांगितले की , आज काही सिनेमांचे २५ शोही चालत नाही . पण अमर अकबर अँथनी हा सिनेमा मुंबईत २५ आठवडे २५ थिएटरमध्ये चालला होता . लोकांनी हा सिनेमा अक्षरशः डोक्यावर घेतला होता . अमिताभ बच्चन यांनी सांगितले की , दिग्दर्शक मनमोहन देसाई सिनेमाच्या चित्रीकरणावेळी आम्हाला जेव्हा सीन समजावून सांगायचे तेव्हा आम्ही पोट धरून हसायचो . हा सिनेमा त्यांच्या कल्पनाशक्तीच्या जोरावर तयार करण्यात आला होता . अमिताभ यांनी सिनेमातील अशा अनेक दृश्यांबद्दल चर्चा केली ज्यांचा वास्तवाशी काहीही संबंध नाही . अमर अकबर अँथनी सिनेमातील शेवटचा सीन जो दाखवण्यात आला आहे तो वास्तवात होणे शक्य नाही . अमिताभ यांनी हसत सांगितले की , सिनेमात एक सीन असा आहे की तीनही हिरोंच्या शरीरातून रक्त एका बाटलीतून दुसऱ्या बाटलीत आणि नंतर आईला द्यायच्या बाटलीत जाते . मी दिग्दर्शकांना सांगितले की असे वास्तवात होणे शक्यच नाही . पण तेव्हा त्यांनी मला शिव्या घालून गप्प केले . आम्हीही गपचूपपणे त्यांनी सांगितलेले सीन पूर्ण केले . पुढे बच्चन म्हणाले की , सिनेमाच्या शेवटच्या गाण्यात तीनही हिरो खलनायकाच्या समोर उभं राहून एक जगह जब जमा हो तीनों हे गाणं गातात पण तरीही खलनायकाला सिनेमाचे नायकच गाणं गात आहेत हे कळत नाही . हे फार हास्यास्पद आहे .


हल्ली अनेकजण आपल्या आरोग्याबाबत जागरुक झाले आहेत . त्यामुळे व्यायाम आणि आहाराला आरोग्यात अनन्यसाधारण महत्त्व प्राप्त झाले आहे . चहा म्हणजे भारतीयांचा वीक पॉईंट म्हटले तरीही वावगे ठरणार नाही . मात्र मागच्या काही काळापासून चहा आणि कॉफी आरोग्यासाठी चांगली नसते याबाबत बरीच चर्चा झाली . मग अनेकांनी सामान्य चहा घेणे बंद केले . मात्र त्यामुळे ब्लॅक टी , लेमन टी यांसारख्या गोष्टींची मागणी वाढली . लेमन टी बनवणे सोपे असून तो शरीराचा क्लिंझर म्हणून उपयुक्त ठरतो . आता यामध्ये असे कोणते घटक असतात ज्याचे आरोग्याला फायदे होतात . याबाबत फारच कमी जणांना माहिती असते . पाहूयात लेमन टी पिण्याचे आरोग्यासाठी असणारे फायदे… लेमन टी म्हणजे नेमके काय ? लेमन टी म्हणजे कोरा चहा ज्यामध्ये लिंबू पिळलेले असते . लिंबामुळे या चहाला वेगळी चव येते . यामध्ये पाणी , चहा , साखर आणि लिंबू इतकेच असते . चहात लिंबू पिळल्याने त्याची केवळ चवच नाही तर रंगही बदलतो . क्लिंझर आणि डिटॉक्सिफायर शरीरातील अनावश्यक टॉक्सिन्स बाहेर पडण्यासाठी लेमन टीचा उपयोग होतो . याबरोबरच शरीरात असणारे विविध संसर्ग आणि आजार दूर होण्यासही लेमन टी उपयुक्त ठरतो . सर्दी आणि तापावरील उपचार लेमन टीमुळे सर्दी आणि ताप कमी होण्यास मदत होते . या चहाचा जास्त उपयोग व्हावा यासाठी यामध्ये थोडे आले टाकल्यास फायदा होतो . असा आले घातलेला चहा घेतल्यास घसेदुखीवरही आराम मिळतो . तसेच यामुळे प्रतिकारशक्ती वाढण्यास मदत होते . तसेच पावसाळी वातावरणात वाजणारी थंडी यामुळे कमी होण्यास मदत होते . नैसर्गिक अँटीसेप्टीक लिंबामध्ये निसर्गतः अँटीसेप्टीक गुण असतो . लेमन टीमध्ये अँटी बॅक्टेरीयल आणि अँटी व्हायरल घटक असतात . त्यामुळे एखाद्याला आधीपासून काही इन्फेक्शन किंवा आजार असतील तर ते बरे होण्यास मदत होते . त्वचेसाठी उपयुक्त आपली त्वचा छान नितळ असावी असे आपल्यातील बहुतांश जणांना वाटते . लिंबामध्ये व्हिटॅमिन सी असते , जे त्वचेसाठी अतिशय उपयुक्त असते . तसेच लिंबामध्ये अॅस्ट्रींजंटचे घटक असतात . त्यामुळे चेहऱ्यावरील पुरळ कमी होण्यास तसेच त्वचेच्या समस्या कमी होण्यास मदत होते .


क्रिकेटवेडय़ा देशात फुटबॉल फीव्हर ही तशी दुर्मीळच गोष्ट ! पण आंतरराष्ट्रीय क्लब स्पर्धामध्ये जागतिक क्रमवारीत १७०व्या स्थानावरून १०० व्या स्थानावर झेप घेत भारतीय पुरुष फुटबॉल संघाने आपल्या देशातलं फुटबॉल वेड अधोरेखित केलं आहे . फुटबॉल मोसमाचा आढावा घेताना बऱ्याच घडामोडी डोळ्यांसमोर चटकन उभ्या राहतात . त्यामध्ये प्रामुख्याने एझॉल एफसीचे ऐतिहासिक आय - लीग जेतेपद , रिअल माद्रिद आणि बार्सिलोना यांच्यात झालेला ‘एल क्लासिक’ लढतीचा पहिला सामना , चॅम्पियन्स लीग फुटबॉल स्पध्रेच्या उप - उपांत्यपूर्व फेरीत बार्सिलोनाने पॅरिस सेंट जर्मेनविरुद्ध केलेले दमदार पुनरागमन , चेल्सीचे इपिएल जेतेपद , युव्हेंट्सचा बार्सिलोनाला धक्का आणि इटालियन सीरिज ए स्पध्रेत सलग सहावे जेतेपद या सर्वाचा विचार करायलाच हवा . रिअल माद्रिदचा ख्रिस्तियानो रोनाल्डो आणि बार्सिलोनाचा लिओनेल मेस्सी यांच्यातील श्रेष्ठत्वाची रंगलेली चढाओढ , इंग्लिश प्रीमिअर लीगमध्ये टोदन्हॅम हॉटस्पूरचा हॅरी केन , एव्हर्टनचा रोमेलू लुकाकू आणि आर्सेनलचा अॅलेक्सिज सांचेझ यांच्यात सर्वाधिक गोल करण्यासाठी पाहायला मिळालेली चुरस , माद्रिदचा कर्णधार सर्गियो रामोसने ‘एल क्लासिको’ सामन्यात अखेरच्या सेकंदावर हेडरद्वारे केलेला गोल हा २०१६ - १७ च्या मोसमातील लक्षवेधी ठरलेला क्षण म्हणावा लागेल . ला लिगा , इंग्लिश प्रीमिअर लीग , बुंदेसलीगा , सीरिज ए , कोपा डेल रे , युरोपा लीग या जगातल्या अव्वल फुटबॉल स्पर्धामध्ये काही नवीन जेतेही मिळाले , तर काहींना आपला बालेकिल्ला राखण्यात यश मिळाले . मात्र , तो राखण्यासाठी त्यांची उडालेली तारांबळ व त्यांना करावी लागणारी तारेवरची कसरत ही या स्पध्रेतील रंजकता विषद करते . ला लिगाचे सर्वाधिक ३३वे जेतेपद पटकावताना रिअल माद्रिदला कट्टर प्रतिस्पर्धी बार्सिलोनाकडून मिळालेली टक्कर अपेक्षित होती , परंतु या सर्वामध्ये अॅटलेटिको माद्रिद आणि सेव्हिल्ला यांनी विजयी सपाटा लावून जेतेपदाच्या शर्यतीला दिलेले नाटय़मय वळण , कौतुकास्पद होते . या आंतरराष्ट्रीय क्लब स्पर्धामध्ये भारतीय पुरुष फुटबॉल संघाने जागतिक क्रमवारीत १७०व्या स्थानावरून शंभर स्थानावर झेप घेतली , याचीही नोंद घ्यायलाच हवी . चला मग २०१६ - १७च्या फुटबॉल मोसमाची सफर करूया . ऐझॉलची ऐतिहासिक भरारी दहाव्या वर्षांत पदार्पण करणाऱ्या आय - लीगच्या अखेरच्या मोसमात पूर्वाचलातील ऐझॉल क्लबने जेतेपदाला गवसणी घालून ऐतिहासिक कामगिरी केली . भारताच्या नकाशावर िभग घेऊन शोधावा लागणाऱ्या मिझोराम राज्याची राजधानी असलेल्या ऐझॉलच्या या कामगिरीने भल्या भल्या राष्ट्रीय क्लबना आश्चर्याचा धक्का दिला . फुटबॉल प्रेमी असलेल्या या राज्याने मिळवलेले हे सर्वात मोठे यश आहे . आय - लीग चषक उंचावणारा तो पूर्वाचलातील पहिलाच क्लब ठरणार आहे . मिझोराममधील अनुसूचित जमाती आणि अल्पसंख्याकांमध्ये शिक्षण आणि क्रीडा यांचा प्रसार करण्यासाठी १९८४ मध्ये ऐझॉल फुटबॉल क्लबची स्थापना करण्यात आली . रॉबर्ट रोमासिया रॉयटे यांनी २०११ साली ऐझॉल क्लबने संपूर्ण मालकत्व खरेदी केले आणि त्याचे व्यावसायिक क्लबमध्ये रूपांतर केले . ऐझॉलसाठी हे मोठे आव्हानच होते आणि ते साक्षात उतरवताना त्यांनी अवघ्या सहा वर्षांत इतिहास घडविण्याच्या दिशेने कूच केली आहे . आजच्या घडीला मिझोरामचे ५८ खेळाडू आय - लीगच्या दहा विविध क्लबमध्ये खेळत आहे . १९८२च्या फुटबॉल विश्वचषक स्पर्धेत येथील शिक्षक ब्राझीलचा सामना पाहण्यासाठी राज्याबाहेर पडला . दिग्गज फुटबॉलपटू झिकोचा चाहता असलेल्या या शिक्षकाने आपल्या मुलाचे नावही झिको झोरेम्सांगा असे ठेवले आणि त्याला फुटबॉल खेळण्यास प्रवृत्त केले . ९ मार्च २०१४ मध्ये याच झिकोने संतोष करंडक फुटबॉल स्पर्धेच्या अंतिम सामन्यात रेल्वेविरुद्ध दोन गोल करून मिझोरामला ३ - ० असा दणदणीत विजय मिळवून दिला . उत्तर - पूर्व भारतातील राज्याने जिंकलेली ही पहिली वरिष्ठ राष्ट्रीय अजिंक्यपद स्पर्धा होती . मिझोरामच्या लोकांनी झिकोचे जंगी स्वागत केले आणि त्या स्वागताबरोबरच मिझोराममध्ये फुटबॉलचे आगमन झाले . मात्र , आय - लीग आणि इंडियन सुपर लीग यांच्यात सध्या सुरू असलेल्या अस्तित्वाच्या लढाईत ऐझॉलचे भवितव्य अंधारमय दिसत आहे . आय - लीग व आयएसएल यांच्या विलीनीकरणाचा प्रस्ताव अखिल भारतीय फुटबॉल महासंघाकडे प्रस्तावित असल्याने ऐझॉलच्या या विक्रमी संघाला पुन्हा खेळताना पहायला मिळेल , याबाबत साशंकता व्यक्त करण्यात येत आहे . आय - लीगच्या जेतेपदानंतर ऐझॉलला आपल्या अस्तित्वासाठी लढा द्यावा लागत आहे . ही भारतीय फुटबॉलची खरी शोकांतिका म्हणावी लागेल . अभिमानास्पद भरारी… भारतीय पुरुष फुटबॉल संघाचा प्रगतीचा आलेख दिवसेंदिवस चढाच राहिला आहे . भारताने २१ वर्षांत पहिल्यांदा जागतिक फुटबॉल महासंघाच्या ( फिफा ) क्रमवारीत १००वे स्थान पटकावले . १९९६ सालानंतर भारताने जागतिक क्रमवारीत घेतलेली ही मोठी उडीच आहे . गेल्या महिन्यात जागतिक क्रमवारीत १३२व्या स्थानावर असलेल्या भारतीय संघाने एका महिन्यात ३१ स्थानांची सुधारणा करणे हे आशादायक चित्र आहे . या कामगिरीत सुधारणा करण्याची संधी भारतीय संघासमोर आहे . येत्या वर्षभरात भारतीय संघ १५ आंतरराष्ट्रीय सामने खेळणार असून त्यापैकी ८ सामने घरच्या मैदानावर होणार आहेत . त्याचा फायदा उचलल्यास भारत क्रमवारीत आगेकूच करू शकतो . पण , नेहमीप्रमाणे भारताला इतरांच्या कामगिरीवरही अवलंबून राहावे लागणार आहे . आशियाई देशांमध्ये भारत ११ व्या स्थानावर असला तरी आशियाई चषक स्पध्रेत अव्वल २४ संघांमध्ये स्थान मिळवण्यासाठी त्यांना झगडावे लागत आहे . विश्वचषक , फुटबॉल क्रेझ फिफाच्या १७ वर्षांखालील फुटबॉल विश्वचषक स्पध्रेच्या आयोजनाच्या निमित्ताने भारतात सध्या फुटबॉलचे वारे जरा जोरातच वाहू लागले आहेत . पंतप्रधान नरेंद्र मोदी आणि केंद्रीय क्रीडा मंत्री विजय गोयल यांच्यासह सर्व मंत्रिमंडळ जणू फुटबॉल विश्वचषक स्पर्धा यशस्वी करण्यासाठी कामाला लागली आहे . या स्पध्रेसाठी निवडलेल्या सहा शहरांमधील स्टेडियमची पाहणी क्रीडा मंत्री जातीने हजर राहून करत आहेत . त्यांच्या या पुढाकाराने फुटबॉलचा विकासासाठी हे सरकार काम करत असल्याचा भास होत असला तरी तो क्षणिक आहे . पण , तरुणांमध्ये फुटबॉलची क्रेझ वाढत असल्याचे आशादायी चित्र दिसत आहे . रिअल माद्रिदचा दुष्काळ संपला ला लिगा फुटबॉल स्पध्रेत मागील पाच वर्षांतील रिअल माद्रिदचा पदक दुष्काळ अखेर संपला . २०११ - १२ नंतर माद्रिदने पहिल्यांदा ला लिगा स्पर्धा जिंकण्याचा पराक्रम केला . त्यांचे हे ३३ वे ला लिगा जेतेपद ठरले . या जेतेपदाचा शिल्पकार ठरला तो गोलरक्षक कायलर नव्हास . त्याने उभ्या केलेल्या अभेद्य भिंतीसमोर भल्या भल्या फुटबॉलपटूंना गोल करण्यात अपयश आले . त्याच्या या कामगिरीचे कौतुक करावे तितके कमीच आहे . रिअल माद्रिदच्या कामगिरीवर नजर टाकल्यास त्यांनी १०६ गोल्स केले , तर त्यांच्याविरुद्ध ४१ गोल झाले . बचावफळीची धुरा सक्षमपणे सांभाळणारा कर्णधार सर्गिओ रामोसला पेपे , मार्सेलो , राफेल व्हराने , डॅनी काव्र्हाजल , नाचो यांची उत्तम साथ लाभली . रामोस आणि मार्सेलो यांनी क्लबमधील सर्वाधिक गोल करणाऱ्या आक्रमणपटू ख्रिस्तियानो रोनाल्डोला दिलेली साथ उल्लेखनीय ठरली . त्यांच्या सहकार्यामुळे रोनाल्डोने ला लिगा स्पध्रेत २५ गोल केले . सर्वाधिक गोल करणाऱ्या यादीत तो तिसऱ्या क्रमांकावर असला तरी त्याने महत्त्वाच्या क्षणी गोल करून संघाला विजयपथावर आणले . बार्सिलोनाविरुद्धच्या ‘एल क्लासिक’ परतीच्या लढतीत पराभव पत्करावा लागल्यानंतर रोनाल्डोने सहकाऱ्यांसोबत केलेले पुनरागमन डोळ्यांचे पारणे फेडणारे होते . जेतेपदाच्या शर्यतीची चुरस वाढल्यानंतर माद्रिदने उत्तम सांघिक खेळाचे प्रदर्शन घडविताना अवघ्या तीन गुणांच्या फरकाने चषक उंचावला . अपयशातही कौतुकास्पद ला लिगा व चॅम्पियन्स लीग स्पर्धेच्या जेतेपदाच्या शर्यतीतून बाद झालेल्या बार्सिलोनाने मोसमात अविश्वसनीय विजयाची नोंद केली . चॅम्पियन्स लीग फुटबॉल स्पध्रेच्या उपउपांत्यपूर्व फेरीत पॅरिस सेंट जर्मेन विरुद्धच्या पहिल्या लीग लढतीत ४ - ० अशा पराभवानंतर बार्सिलोनाचे पुनरागमन जवळपास अनिश्चित मानले जात होते . मात्र , लिओनेल मेस्सीच्या प्रभावी खेळाच्या जोरावर बार्सिलोनाने अशक्यप्राय गोष्ट शक्य करून दाखवली . परतीच्या लढतीत त्यांनी सेंट जर्मेनवर ६ - १ असा दणदणीत विजय मिळवून ६ - ५ अशा फरकाने उपांत्यपूर्व फेरीत प्रवेश निश्चित केला . मात्र , त्यांचा हा प्रवास इथपर्यंतच मर्यादित होता . युव्हेंटसने ३ - ० अशा फरकाने त्यांचे आव्हान संपुष्टात आणले . त्यानंतर ला लिगा स्पध्रेतही त्यांना अपयशाने गाठले , परंतु नैराश्याची ही मरगळ झटकून मेस्सी आणि सहकाऱ्यांनी कोपा डेल रे स्पध्रेवर नाव कोरले . सलग तिसऱ्यांदा त्यांनी कोपा डेल रे स्पर्धा जिंकली आणि ६४ वर्षांपूर्वी बार्सिलोनाच्या नावावर असलेल्या विक्रमाची पुनरावृत्ती केली . हे मोसम त्यांच्यासाठी भावनिक होते , कारण त्यांचा यशस्वी प्रशिक्षकांपैकी एक लुईस एन्रिक यांचा क्लबसोबतचा करार संपुष्टात आला होता . त्यांना विजयी निरोप देण्यासाठी खेळाडूंनी केलेला निर्धार पूर्णत्वास नेला . युव्हेंटसची यशोगाथा चॅम्पियन्स लीग स्पध्रेत बलाढय़ बार्सिलोना क्लबला पराभवाची धूळ चारणाऱ्या युव्हेंटसने इटालियन सिरिज ए स्पध्रेत स्वतःची एक वेगळीच यशोगाथा लिहिली आहे . सलग सहाव्यांदा त्यांनी या स्पध्रेच्या जेतेपदाचा मान पटकावला . गोंझालो हिग्विन , पाऊलो डिबाला , डॅनी अॅल्व्हेस , सॅमी खेडीरा व गोलरक्षक बफन आदी त्यांच्या विजयाचे शिल्पकार म्हणावे लागतील . चॅम्पियन्स लीग फुटबॉल स्पध्रेचे जेतेपदही या शिलेदारांना खुणावत आहे . त्यामुळे अंतिम लढतीत रिअल माद्रिदला त्यांचे आव्हान थोपवणे सोपे जाणार नाही , हे निश्चित . विक्रमासह चेल्सीचे जेतेपद इंग्लिश प्रीमिअर लीग फुटबॉल स्पध्रेत सर्वाधिक ३० विजयांची नोंद करताना चेल्सीने विक्रमाची नोंद केली आणि जेतेपदही नावावर केले . इडन हझार्ड , डिएगो कोस्टा , नीगोलो कांटे , डेव्हिड लुईज , विलियन , प्रेडो , सेस्क फॅब्रेगास व गोलरक्षक एडुआडरे कोव्र्हाल्हो या शिलेदारांच्या कामगिरीच्या जोरावर चेल्सीने जेतेपद निश्चित केले . त्यांचे हे एकूण पाचवे ईपीएल जेतेपद ठरले . मँचेस्टर युनायटेड १९७८ - ७९ च्या ईपीएलच्या सत्रानंतर मँचेस्टर युनायटेडला पहिल्यांदा गुणतालिकेत अव्वल चार संघांमध्ये स्थान मिळवण्यात अपयश आले . त्यामुळे त्यांचा चॅम्पियन्स लीग स्पध्रेतील थेट प्रवेशही लांबला . मात्र , जिद्दीने खेळताना त्यांना युरोपात लीग स्पर्धा जिंकून चॅम्पियन्स लीगमधील प्रवेश मिळवला . इब्राहिमोव्हिक , पॉल पोग्बा , झाल्टन , वेन रुनी , जुआन माटा , हेन्रिख मॅखितारीयन , मार्कस रॅशफोर्ड या अनुभवी युवा खेळाडूंच्या बळावर युनायटेडने युरोपा लीग स्पर्धा जिंकली . त्यांच्या या विजयाला भावनिक कड आहे . अंतिम सामन्याच्या काही दिवसांपूर्वीच मँचेस्टर येथे दहशतवाद्यांनी केलेल्या हल्ल्यात २२ निरपराध लोक मृत्युमुखी पडली . त्यामुळे त्यांना श्रद्धांजली वाहण्याच्या निर्धाराने युनायटेडच्या खेळाडूंनी खेळ केला आणि जेतेपद पटकावून श्रद्धांजली अर्पण केली . बायर्न म्युनिकची मक्तेदारी ईपीएलमधील निराशाजनक कामगिरीमुळे टीकेचे धनी बनलेल्या आर्सेनल क्लबने एफए चषक जिंकून टीकाकारांची चपराक लगावली आहे . बायर्न म्युनिकने बुंदेसलीगा स्पध्रेतील आपली मक्तेदारी कायम राखण्यात पुन्हा एकदा यश मिळवले आहे . खेळ आकडय़ांचा रिअल माद्रिद ०४ चार मोसमात ला लिगाच्या जेतेपदापासून वंचित राहणाऱ्या माद्रिदने हे अपयश पुसून टाकले . यापूर्वी १९९४ साली त्यांनी चार मोसमातील अपयशानंतर जेतेपद पटकावले होते . ०१ व्हॅलेंसिया ने २००२ साली ला रोसालेडा येथे जेतेपद पटकावले होते आणि त्यानंतर ला रोसालेडा येथे ला लिगा जेतेपद पटकावणारा माद्रिद हा पहिलाच क्लब आहे . २५ बार्सिलोनाच्या लिओनेल मेस्सीनंतर ला लिगाच्या सलग आठ मोसमात २५ किंवा त्याहून अधिक गोल करणारा ख्रिस्तियानो रोनाल्डो हा दुसरा खेळाडू ठरला आहे . ५८ ला लिगाच्या प्रतिस्पर्धी क्लबच्या मैदानावर माद्रिदने एकूण ५८ गोल केले आणि एका मोसमातील त्यांची ही सर्वोत्तम कामगिरी आहे . २८ १९८४ सालानंतर झालेल्या ला लिगाच्या ३३ मोसमात बार्सिलोना ( १५ ) आणि माद्रिद ( १३ ) यांनी मिळून २८ जेतेपदे पटकावली आहेत . ३८ रिअल माद्रिदने ला लिगाच्या सर्व ३८ साखळी सामन्यांत गोल करण्याचा विक्रम पहिल्यांदा केला आहे . मँचेस्टर युनायटेड ०५ चॅम्पियन्स लीग , क्लब विश्वचषक आणि युरोपा लीग या युरोपातील प्रमुख स्पर्धा जिंकणारा मँचेस्टर युनायटेड हा पाचवा क्लब आहे . याआधी युव्हेंट्स , अजाक्स , बायर्न म्युनिच आणि चेल्सी यांनी ही कामगिरी केली आहे . ०४ युरोपातील चारही महत्त्वाच्या स्पर्धा प्रशिक्षक जोस मॉरिन्हो यांनी जिंकल्या आहेत . त्यांनी २००३ मध्ये युएफा चषक उंचावला होता त्यानंतर दोन वेळा युरोपियन अजिंक्यपद स्पर्धा जिंकली आहे . २२ अजाक्स क्लब २२ वष्रे आणि २८२ दिवसांच्या कालावधीनंतर पहिल्यांदा महत्त्वाच्या स्पध्रेच्या अंतिम फेरीत खेळला . यापूर्वी १९९६ मध्ये चॅम्पियन्स लीग स्पध्रेच्या अंतिम फेरीत त्यांना युव्हेंट्सकडून पराभव पत्करावा लागला होता . बार्सिलोना ०२ कोपा डेल रे स्पध्रेच्या चार अंतिम सामन्यांत गोल करणारा लिओनेल मेस्सी ( २००९ , २०१२ , २०१५ व २०१७ ) हा दुसरा खेळाडू आहे . याआधी टेल्मो झारा यांनी ( १९४२ , १९४३ , १९४४ , १९४५ व १९५० ) असा पराक्रम केला आहे . ६४ कोपा डेल रे स्पध्रेत ६४ वर्षांनंतर जेतेपदाची हॅट्ट्रिक साजरी करणारा बार्सिलोना हा पहिलाच संघ ठरला . यापूर्वी १९५१ ते ५३ या कालावधीत बार्सिलोनानेच सलग तिसऱ्यांदा जेतेपद पटकावले होते . ०३ फेरंस पुस्कास ( १९६० , १९६१ व १९६२ ) यांच्यानंतर कोपा डेल रे स्पध्रेच्या सलग तीन अंतिम लढतीत गोल करणारा नेयमार ( २०१५ , २०१६ व २०१७ ) हा पहिलाच खेळाडू आहे . स्वदेश घाणेकर – response . lokprabha @ expressindia . com सौजन्य – लोकप्रभा


कडीपत्ता हा भारतीय आहारातला एक अविभाज्य घटक असून ते एकप्रकारचे औषधही आहे . पदार्थांना स्वाद देणारा हा कडीपत्ता आरोग्यासाठी अनेक अंगांनी फायदेशीर असतो . घरात सहज उपलब्ध असणारा आणि बाजारातही अगदी कमी किंमतीत मिळणारा कडीपत्ता नेमका कसा फायदेशीर असतो पाहूयात . १ . जेवणातील स्वाद वाढून जेवण अधिक रुचकर होण्यास मदत होते . २ . जुलाब झाले असता कडीपत्त्याच्या ताज्या पानांचा रस घेतल्यास हा त्रास कमी होण्यास मदत होते . अर्धा कप प्यायला की पोटातल्या वेदना आणि जुलाबाचा वेग नियंत्रणात येण्यास मदत होते . ३ . ज्यांना पचनाच्या तक्रारी असतात . वारंवार अजिर्ण होते , जेवल्यावर अस्वस्थ होते . गॅसेसचा त्रास होतो त्यांनी कढीपत्त्याची दहा पाने वाटून त्यात सैंधव मीठ मिसळून ते चटणीसारखे खावे . ४ . कडीपत्ता नियमित खाल्ल्याने लवकर म्हातारपण येत नाही . ५ . मधुमेही रुग्णांनी दहा बारा कच्ची पाने दिवसातून तीनदा चावून खावीत . त्यामुळे रक्तातील साखरेचे प्रमाण कमी होण्यास मदत होते . ६ . कडीपत्त्याची पाने वाळवून चूर्ण करून ती खोबरेल तेलात मिसळून ते तेल डोक्याला लावावे . केस लवकर पांढरे होत नाहीत . तसेच यामुळे केसांची गळती कमी होऊन केस वाढायला मदत होते . ७ . सर्दी खोकल्यासारखे त्रास होत असतील तर अशांनी अनुशापोटी कढीपत्त्याची पाने चावून खावीत . ८ . यकृताच्या आजारात कडीपत्ता अतिशय उपयुक्त असतो . कोणत्याही प्रकारच्या काविळीत कडीपत्ता चावून खाणे हा साधा घरगुती उपाय आहे . ९ . पित्त वाढून सकाळी पित्ताची उलटी होत असेल तर मिरी , आले आणि सैंधव मिसळून कढीपत्त्याची पाने कुटून एकत्र करून खावे याने पित्त वाढत नाही . उलटी आणि मळमळ थांबते . १० . डोळ्यांचे आरोग्या उत्तम राहण्यासाठीही कडीपत्ता फायदेशीर असतो . त्यामुळे आहारात कडीपत्त्याचा समावेश आवर्जून करावा .


भारतीय संघाचा अष्टपैलू खेळाडू हार्दिक पांड्या आशिया चषकामधून दुखापतीमुळे बाहेर पडला आहे . पाकिस्तानविरुद्ध सामन्यात झालेल्या पाठीच्या दुखापतीमुळे पांड्याला संघाबाहेर जावे लागले आहे . आता त्यापाठोपाठ भारताला आणखी दोन धक्के बसले आहेत . डावखुरा फिरकीपटू अक्षर पटेल आणि मुंबईकर वेगवान गोलंदाज शार्दूल ठाकूर या दोघांनाही स्पर्धेबाहेर व्हावे लागले आहे . शार्दूल ठाकूर याला मांडीच्या दुखापतीमुळे स्पर्धेला मुकावे लागत आहे . हॉंगकॉंग विरुद्ध झालेल्या सामन्यात तो अत्यंत महागडा गोलंदाज ठरला होता . त्यानंतर त्याला पाकिस्तानविरुद्धच्या सामन्यात संधी देण्यात आली नव्हती . तर अक्षर पटेल हा अंगठ्याच्या दुखापतीने त्रस्त झाला असून त्याला स्पर्धेत या पुढे खेळता येणे शक्य होणार नाही . त्यामुळे या दोन खेळाडूंच्या जागी भारतीय संघात रवींद्र जडेजा आणि सिद्धार्थ कौल या दोघांना स्थान मिळण्याची शक्यता वर्तवण्यात येत आहे . दरम्यान , पांड्याच्या जागी दिपक चहरची संघात निवड करण्यात आलेली आहे . बीसीसीआयच्या अधिकाऱ्याने एका वृत्तसंस्थेला माहिती देत वृत्ताला दुजोरा दिला आहे . पाकिस्तानविरुद्ध गोलंदाजी करत असताना १८ व्या षटकात हार्दिक पांड्याच्या पाठीला दुखापत झाली होती . यानंतर त्याला स्ट्रेचरवरुन मैदानाबाहेर नेण्यात आलं होतं . त्यामुळे पांड्याच्या अनुपस्थितीचा टीम इंडियाला आगामी सामन्यांमध्ये फटका बसण्याची दाट शक्यता आहे .


चित्रपटसृष्टीत चांगल्या लोकांची कमतरता नसल्याचे त्यांच्या सामाजिक जाणिवेतून अनेकवेळा अनुभवायला मिळते . अनेक कलाकार विविध प्रकारे समाजातील गरजूंना मदत करत असतात . अभिनेते प्रकाश राज हे यापैकीच एक आहेत . अनेक दाक्षिणात्य चित्रपटातून विविध भूमिका साकारणाऱ्या प्रकाश राज यांनी बॉलिवूडपटांमधूनदेखील आपल्या अभिनयाची चुणूक दाखवली आहे . टायगर श्रॉफ आणि क्रिती सनॉनचा अभिनय असलेला ‘हिरोपंती’ या बॉलिवूडपटात ते नुकतेच दिसले . याशिवाय ‘दबंग २’ , ‘वॉण्टेड’ आणि ‘सिंघम’सारख्या बॉलिवूड चित्रपटांमधून त्यांनी खलनायकी अभिनय केला . रुपेरी पडद्यावरील आपल्या व्यक्तिमत्वाला छेद देणारे असे काम त्यांनी प्रत्यक्ष जीवनात केले आहे . त्यांनी तेलंगणामधील एका गरीब मुसलमान कुटुंबाला ‘ईद - उल - फित्र’च्या निमित्ताने घर ‘गिफ्ट’ केले . सणाच्या या आनंदाच्या क्षणी स्वतःचे हक्काचे घर मिळाल्याने या कुटुंबाचा आनंद द्विगुणीत झाला . स्वतः प्रकाश यांनी त्यांच्या अधिकृत ट्विटर खात्यावरून ही आनंदाची बातमी शेअर केली आहे . मेहबूबनगर जिल्ह्यातील कोंदारेड्डीपल्ली गावात राहणाऱ्या छोटे मियाँच्या कुटुंबाला त्यांनी हे घर ‘गिफ्ट’ केले आहे . पत्नी आणि तीन मुलींसह छोटे मियाँ याच ठिकाणी एका जीर्ण झोपडीत राहात होते . सोमवारी ईदच्या निमित्ताने प्रकाश गावात पोहोचले आणि त्यांनी या कुटुंबास घराची चावी दिली . कोंदारेड्डीपल्लीमध्ये रमजान साजरा केल्याचे प्रकाश यांनी ट्विटरवरील संदेशात म्हटले आहे . ‘प्रकाश राज फाउंडेशन’द्वारा बांधण्यात आलेले घर या कुटुंबास देताना आनंद होत असल्याचेदेखील त्यांनी या संदेशात म्हटले आहे . त्याचबरोबर या आनंदाच्या क्षणाची काही छायाचित्रेदखील या संदेशासोबत ट्विट केली आहेत . प्रकाश यांनी हे गाव दत्तक घेतले असून , गेल्या काही महिन्यांपासून या गावाच्या विकास कार्यात ते सक्रिय आहेत . दिग्दर्शक रोहित शेट्टीसोबत काम करण्याची अनेक वर्षांपासूनची इच्छा बाळगून असलेले प्रकाश ‘गोलमाल अगेन’ या अगामी बोलिवूडपटात खलनायकी भूमिकेत दिसतील .


अभिनेता करण सिंग ग्रोवरचे नाव घेतले की सर्वात आधी डोळ्यांसमोर येते ते म्हणजे त्याची तीन लग्न . त्यातही बिपाशा बासूसोबत लग्न केल्यानंतर तो अधिक चर्चेत आला . त्याच्या लग्नावरुन अनेकदा सोशल मीडियावर जोक्सही व्हायरल झाले होते . पण त्याच्या या तीन लग्नांच्याच एवढ्या चर्चा झाल्या की त्याच्या इतर अफेअर्सकडे लक्षच दिले गेले नाही . करण हा छोट्या पडद्यावरील प्रसिद्ध चेहरा . श्रद्धा निगमसोबत घटस्फोट घेतल्यानंतर त्याचे नाव कोरिओग्राफर निकोल अल्वरसोबत जोडले गेले . पण त्यांचे रिलेशन फार काळ टिकले नाही . टीव्हीवरील प्रसिद्ध अभिनेत्री बरखा बिश्तसोबतही तो नात्यामध्ये होता . हे दोघं दोन वर्षे रिलेशनशिपमध्ये होते . दोघांनी साखरपुडाही केला होता आणि लवकरच लग्न करण्याचाही निर्णय घेतला होता . बरखा आणि त्याने २००४ मध्ये एम टीव्हीच्या ‘कितनी मस्त है जिंदगी’ या मालिकेत काम केले होते . या मालिकेमध्येच त्यांची मैत्री झाली आणि नंतर मैत्रीचे रुपांतर प्रेमात झाले . अनेक कार्यक्रमात आणि पार्ट्यांमध्ये ते एकत्र दिसले होते . पण साधारण २००६ मध्ये दोघांच्या नात्यात जेनिफरमुळे दुरावा आला आणि त्याने बरखासोबतचा साखरपुडा मोडला . करण आणि श्रद्धाने अनेक वर्षांच्या अफेअरनंतर लग्न केले . लग्नानंतर श्रद्धाला करणचे निकोलसोबतच्या अफेअरबद्दल कळले आणि तिने अवघ्या १० महिन्यांमध्ये घटस्फोटाची मागणी केली . निकोलनंतर त्याच्या आयुष्यात बरखा आली , बरखासोबत त्याने साखरपुडाही केला . पण या नात्यात स्थिर होत असताना पुन्हा एकदा त्याच्या आयुष्यात जेनिफर विंगेट आली . जेनिफरसोबत त्याने ख्रिश्चन पद्धतीने लग्न केले . सर्व काही सुरळीत चालले आहे असे वाटत असताना अचानक जेनिफर आणि करणच्या घटस्फोटांची बातमी समोर आली . जेनिफरसोबतचे नाते तुटण्यात बिपाशा बासू जबाबदार असल्याचे समोर आले . आता करण बिपाशा बासूसोबत त्याचे वैवाहिक आयुष्य एन्जॉय करत आहे . करणने आतापर्यंत पंजाबी , खिश्चन आणि हिंदू अशा तीन पद्धतीने लग्न केली . त्याच्या या तीन लग्नामुळे त्याची बरखासोबतची प्रेमकहाणी झाकोळली गेली . करणसोबत ब्रेकअप झाल्यानंतर काही वर्षांनी बरखाने अभिनेता इंद्रनेल सेनगुप्तासोबत लग्न केले . त्यांना एक छोटी मुलगीही आहे .


इंग्लंडविरोधात सुरू असलेल्या पहिल्या कसोटी सामन्यात चौथा दिवशी भारतीय कर्णधार विराट कोहलीची हिट विकेट पडली . यापूर्वी देखील कोहली इंग्लड विरुद्धच्या एकदिवसीय सामन्यात हिट विकेटचा शिकार ठरला होता . विराट कोहली सध्या लयात असल्याने त्याच्याकडून मोठ्या खेळीची अपेक्षा होती . पण कोहलीला एका सुंदर फटक्यानंतर तंबूचा रस्ता धरावा लागला . चेंडू खेळताना विकेटला पाय लागल्यामुळे तिसऱ्या पंचांनी त्याला बाद ठरविले . यावेळी विराट कोहली ४० धावावर खेळत होता . इंग्लंडचा फिरकीपटू आदिल राशिदच्या षटकामधील चेंडूला कोहलीने सक्षमपणे टोलवले . मात्र चेंडू टोलवत असताना , बॅकपूटचा अंदाज चुकल्याने विराटचा पाय विकेटला लागला . क्रिकेटच्या नियमानुसार , विराट हिट विकेटचा शिकार बनला . विराटला उत्कृष्ट फटका मारुन देखील तंबूत परतावे लागल्याने सर्वच उपस्थित आश्चर्यचकीत झाले . कोणालाच काही कळत नव्हते . मात्र , इग्लंडचे खेळाडूंच्या जोरदार अपिलला यश मिळाले होते . दरम्यान , कसोटी क्रिकेट सामन्यात अशा पद्धतीने बाद होणारा विराट कोहली हा दुसरा भारतीय कर्णधार ठरला आहे . या पूर्वी १९४९ मध्ये लाला अमरनाथ यांची अशीच विकेट गेली होती . तसेच यापूर्वी २००२ मध्ये व्हीव्हीएस लक्ष्म्णची वेस्ट इंडिजविरोधात खेळताना हिट विकेट गेली होती . विराट यापूर्वी एकदिवसीय क्रिकेटमध्ये अशा प्रकारे बाद झाला आहे . १६ सप्टेबर २०११ मध्ये इंग्लंडविरुद्ध खेळतानाच १०७ धावा करुन विराटने तंबूचा रस्ता धरला होता . यावेळी इंग्लंडचा फिरकीपटू ग्रेम स्वानच्या गोलंदाजीवर विराट हिट विकेट झाला होता . भारताने डकवर्थ - लुईस नियमानुसार हा सामना खिशात घातला होता . विराट आतापर्यंतच्या कारकिर्दीत २५० वेळा बाद झाला असून हिट विकेटचा शिकार दुसऱ्यांदा ठरला आहे .


कसोटी क्रिकेटमध्ये आयसीसी क्रमवारीत पहिलं स्थान पटकावल्यानंतर भारतीय संघ आपला पहिला दिवस - रात्र कसोटी सामना खेळण्यासाठी सज्ज झालेला आहे . वेस्ट इंडिजच्या आगामी भारत दौऱ्यात दोन कसोटी सामन्यांपैकी एक कसोटी सामना दिवस - रात्र पद्धतीत खेळवला जाणार आहे . ऑक्टोबर - नोव्हेंबर महिन्यात या दौऱ्यातले सामने खेळवण्यात येणार आहे . आयसीसीच्या कोलकात्यात झालेल्या बैठकीत यासंदर्भात निर्णय घेण्यात आलेला आहे . भारतीय संघ व्यवस्थापन , निवड समिती आणि सर्व पदाधिकाऱ्यांशी आमचं बोलणं झालेलं आहे . वेस्ट इंडिजच्या आगामी भारत दौऱ्यात दोन कसोटी सामन्यांपैकी एक कसोटी सामना दिवस - रात्र पद्धतीत खेळवण्यात येणार आहे . हैदराबाद किंवा राजकोटच्या मैदानात हा सामना खेळवला जाणार असल्याचं कळतंय . वेस्ट इंडिज क्रिकेट बोर्डानेही बीसीसीआयच्या या प्रस्तावाला विरोध दर्शवला आहे . आतापर्यंत बांगलादेश आणि भारत या देशांचा अपवाद वगळता आयसीसीशी संलग्न असलेले सर्व देश दिवस - रात्र कसोटी सामना खेळले आहेत . ( अफगाणिस्तान व आयर्लंड वगळता , दोन्ही संघांनी अद्याप आपला पहिला कसोटी सामना खेळलेला नाहीये . ) याचसोबत वर्षाअखेरीस भारताच्या नियोजीत ऑस्ट्रेलिया दौऱ्यातही एक कसोटी सामना दिवस - रात्र खेळवण्याचा क्रिकेट ऑस्ट्रेलिया बोर्डाचा प्रयत्न आहे , मात्र बीसीसीआयने यावर अजुन आपली प्रतिक्रीया कळवलेली नाहीये . मात्र वेस्ट इंडिजविरुद्ध भारत आपला पहिला दिवस - रात्र कसोटी सामना खेळणार हे आता निश्चीत झालेलं आहे .


‘कामगिरी कर ; अन्यथा . . . ’ बीसीसीआयकडून इशाऱ्याचे वृत्त नवी दिल्ली - क्रिकेट सल्लागार समितीने प्रशिक्षकपदासाठी हिरवा कंदील दाखवलेला असतानाही अनिल कुंबळे यांनी दिलेला राजीनामा आणि त्याचबरोबर पत्राद्वारे स्पष्ट केलेली भूमिका यामुळे बीसीसीआयलाही आता खडबडून जाग आली आहे . कामगिरी कर ; अन्यथा कर्णधारपद सोड , असा इशारा बीसीसीआयने कोहलीला दिल्याचे वृत्त आहे . कुंबळे यांच्यावर राजीमान्यासाठी दडपण वाढवण्यास कोहलीला जबाबदार धरण्यात येत आहे . त्यामुळे कोहलीने रोष ओढवून घेतला आहे . बीसीसीआयच्या एका पदाधिकाऱ्याने कोहलीलाच आता इशारा दिल्याचे वृत्त एका वर्तमानपत्रात प्रसिद्ध झाले आहे . कुंबळे आणि कोहली यांचे नाते जुळले नसले तरी , गेल्या वर्षभरात भारताने मायदेशात ऑस्ट्रेलिया , इंग्लंड , न्यूझीलंड , बांगलादेशविरुद्धच्या मालिका जिंकल्या होत्या . चॅंपियन्स स्पर्धेच्याही अंतिम फेरीत धडक मारली होती . चॅंपियन्स स्पर्धेसाठी संघ रवाना होत असताना बीसीसीआयने कुंबळे यांचा वर्षभराची मुदत संपत असल्यामुळे नव्या प्रशिक्षपदासाठी अर्ज मागवले आणि तेथूनच कुंबळे - कोहली वाद प्रसिद्धिमाध्यमांसमोर येण्यास सुरवात झाली होती . कुंबळे - कोहली यांच्यात विसंवाद असला तरी , भारतीय संघाने मायदेशात न्यूझीलंड , इंग्लंड , बांगलादेश आणि ऑस्ट्रेलियाविरुद्धच्या मालिका जिंकल्या होत्या . त्यानंतर चॅंपियन्स स्पर्धेच्या अंतिम फेरीतही धडक मारली होती . अंतिम लढतीतही संघ नियोजन बैठकीत नाणेफेक जिंकल्यानंतर प्रथम फलंदाजी करण्याचा निर्णय झाला होता . मात्र , नाणेफेक जिंकल्यावर ऐनवेळी कोहलीने क्षेत्ररक्षणाचा निर्णय घेऊन सर्वांनाच चकित केले . या पराभवानंतरच ड्रेसिंगरूममध्ये कुंबळे यांनी राजीनामा देत असल्याचे जाहीर केल्याचे समजते . या दोघांमधील वाद टोकाचा झालेला असला तरी , तेंडुलकर - गांगुली - लक्ष्मण यांच्या सल्लागार समितीने कुंबळे यांनाच प्राधान्य देत त्यांना मुदतवाढ दिली होती . ही मुदतवाढ मिळताच कुंबळेने दुसऱ्या दिवशी राजीनामा दिला आणि भारतीय क्रिकेटमध्ये खळबळ उडाली . कोहलीही राजीनामा देणार होता ? दरम्यान , मुदतवाढ मिळाल्यानंतरही कुंबळे यांनी प्रशिक्षकपद सोडले नसते तर कोहली कर्णधारपदाचा राजीनामा देणार होता , असे वृत्त प्रसिद्ध होत आहे ; परंतु यास दुजोरा मिळालेला नाही . कुंबळे यांच्याबरोबरचे संबंध आता तडजोडीच्या पलीकडे गेले आहेत , असे कोहलीने बीसीसीआयच्या पदाधिकाऱ्यांना सांगितल्याचे बोलले जात होते . तरीही बीसीसीआय आणि सल्लागार समिती या दोघांमध्ये समेट घडवण्यासाठी प्रयत्नशील होती .


ऑस्ट्रेलियाविरुद्धच्या मालिकेत १ - ० अशी निराशाजनक सुरूवात झाल्यानंतरही भारतीय संघाने पुनरागमन करत बॉर्डर - गावस्कर करंडक २ - १ असा जिंकला . भारतीय संघाने ऑस्ट्रेलियालाही धूळ चारून कसोटी क्रमवारीतील आपले नंबर एकचे स्थान कायम ठेवले . भारतीय संघाने लागोपाठ सात कसोटी मालिका जिंकण्याचा पराक्रम देखील केला . धरमशाला कसोटीत विराट कोहली संघात नसतानाही भारतीय खेळाडूंनी न खचता ऑस्ट्रेलियावर मात करून कसोटी विश्वातील आपली ‘दादागिरी’ दाखवून दिली . सामना जिंकल्यानंतर पारितोषिक वितरणावेळी कोहलीने संघ सहकाऱयांवर कौतुकाच वर्षाव केला . कसोटी मालिकांमधील प्रत्येक सामना आमच्यासाठी एक नवं आव्हान ठरणारा होता . अगदी दक्षिण आफ्रिका आणि श्रीलंकेविरुद्धच्या मालिकेपासून अगदी बांगलादेशविरुद्धच्या कसोटीपर्यंतचा काळ अवर्णनीय आहे . इंग्लंड आणि ऑस्ट्रेलियाविरुद्धचे सामने आव्हानात्मक होते . पण या मालिकेत ज्यापद्धतीने आम्ही प्रत्युत्तर दिले ते खरंच वाखाणण्याजोगे आहे . खडतर आव्हानांना सामोरे जाण्याची तयारी ठेवल्यामुळे आम्हाला आमच्या क्षमतेतही कमालीची वाढ करता आली . कसोटी क्रमवारीत अवघ्या दोन वर्षात सातव्या स्थानावरून अव्वल स्थानावर संघाने झटपट झेप घेतली . क्रमवारीत नंबर एकचा संघ म्हणून या हंगामाचा शेवट होईल असं वाटलं नव्हतं . जेव्हा सुरूवात केली तेव्हा आपण कसोटी क्रमवारीत अव्वल स्थान गाठू असंही कधी वाटलं नव्हतं , असे कोहलीने सांगितले . गेल्या सात कसोटी मालिकांमधील सर्वात आव्हानात्मक मालिकेबाबात विचारण्यात आले असता कोहली म्हणाला की , ”श्रीलंका , इंग्लंड आणि ऑस्ट्रेलियाविरुद्धची मालिका आमच्यासाठी आव्हानात्मक होती . संघातील प्रत्येक खेळाडूने सर्वोत्कृष्ट कामगिरी केली . ऑस्ट्रेलियाविरुद्धचा मालिका विजय सर्वोत्तम होता . इंग्लंडविरुद्धची मालिकाही महत्त्वाची होती , पण ऑस्ट्रेलियाने ज्यापद्धतीने झुंज दिली ते पाहता ही मालिका अप्रतिम होती . संघातील प्रत्येकाने आपली योग्यता आणि परिपक्वता सिद्ध करून दाखवली . ” कोहलीने यावेळी वेगवान गोलंदाजांचेही कौतुक केले . संघातील वेगवान गोलंदाजांनी ज्यापद्धतीने आपली फिटनेस दाखवून दिली ती कौतुकास पात्र आहे . फिटनेसवर भर दिल्यानंतर वेगवान गोलंदाजीत खूप बदल झाल्याचे आम्हाला दिसून आले . अचूक टप्प्यात गोलंदाजीचा अनुभव आम्हाला मैदानात घेता आला . उमेश आणि शमीने सर्वांचे लक्ष वेधून घेतले , असे कोहली म्हणाला .


भारताची स्टार बॅडमिंटनपटू पी व्ही सिंधू इंडिया ओपन सुपर सीरिजच्या फायनलमध्ये पोचली आहे . आता फायनलमध्ये तिचा मुकाबला कॅरोलिना मरीनशी होणार आहे . सेमी - फायनलमध्ये सिंधूने द . कोरियाच्या सुंग जी ह्यून हिचा २१ - १८ , १४ - २१ , २१ - १४ असा पराभव केला पण यावेळी सिंधूचं पारडं जड मानलं जात आहे . आपला खेळही पी व्ही सिंधूने कमालीचा उंचावला आहे . याच स्पर्धेत तिने भारताची फुलराणी सायना नेहवाल हिला पराभवाची चव चाखायला लावली होती . रिओ आॅलिंपिकमध्येही कॅरोलिना मरीनविरूध्द पहिला गेम खिशात टाकत सिंधूने दमदार सुरूवात केली होती . पण नंतरचे दोन गेम्स जिंकत मरीनने सामन्याचं चित्र पालटवलं होतं . यावेली मात्र सिंधू तिला कडवी लढत देणार अशीच चिन्हं आहेत . सायन नेहवालनंतर कोण या प्रश्नाचं दमदारपणे उत्तर देत आंतरराष्ट्रीय बँडमिंटनमध्ये भारताचं यशस्वी प्रतिनिधित्व करणारी पी व्ही सिंधू नेत्रदीपक प्रगती करत पुढे आली आहे . आता उद्या कॅरोलिना मरीनला हरवत आॅलिंपिकमधल्या पराभवाचा वचपा सिंधू काढणार का याकडेच सगळ्यांचं लक्ष लागून राहणार आहे . भारतीय प्रमाणवेळेनुसार हा सामना दुपारी दोन वाजता सुरू होणार आहे .


रात्रपाळीत काम करण्याचा व महिलांना स्तनाचा कर्करोग होण्याचा संबंध नसल्याचे संशोधनात दिसून आले आहे . जागतिक आरोग्य संघटनेने २००७ मध्ये असे म्हटले होते , की रात्रपाळीमुळे शरीराचे घडय़ाळ बदलते व त्यामुळे कर्करोग होऊ शकतो . इंटरनॅशनल एजन्सी फॉर रीसर्च ऑन कॅन्सर या संस्थेने आता असे म्हटले आहे , की रात्रपाळीमुळे स्तनाचा कर्करोग होण्याचा धोका असतो ही गोष्ट काही प्राण्यांवर आधारित प्रयोगाच्या आधारे म्हटली होती . ब्रिटनमधील ऑक्सफर्ड विद्यापीठाने म्हटले आहे , की आम्ही या निष्कर्षांचा अभ्यास केला असता तसे काहीही आढळून आले नाही . यात १४ लाख स्त्रियांचा अभ्यास करण्यात आला . त्याचे एकूण दहा संशोधन प्रकल्प आखण्यात आले होते . त्यातील तीन अभ्यासांचा संयुक्त निष्कर्ष ८ लाख स्त्रियांचा अभ्यास करून काढण्यात आला . मिलियन विमेन स्टडी , एपिक - ऑक्सफर्ड व यूके बायोबँक कोहोर्ट यांनी अमेरिका , चीन , स्वीडन व नेदरलँड्समधील अभ्यासातील माहिती पाहून हे निष्कर्ष काढले आहेत . ज्यांनी रात्रपाळी केलेली नाही त्यांच्या तुलनेत २० किंवा ३० वर्षे रात्रपाळी केलेल्या स्त्रियांमध्ये स्तनाच्या कर्करोगाची जोखीम तेवढीच कमी असते . ब्रिटनमधील तीन व एकू ण दहा संशोधन प्रकल्पांत हेच दिसून आले आहे , असे ऑक्स्फर्डचे वैज्ञानिक रूथ ट्रॅव्हिस यांनी म्हटले आहे . रात्रपाळी करणे किंवा न करणे याच्याशी कर्करोगाचा संबंध असत नाही . रात्रपाळीमुळे असलेली जोखीम ० . ९९ टक्के , तर २० ते ३० वर्षांच्या रात्रपाळीत १ . १ टक्के जोखीम असते . त्यापुढे ही जोखीम एक टक्का असते . ते प्रमाण नगण्य आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


युक्वीला धक्का ; आज चेनशी लढत सिडनी - भारताच्या किदांबी श्रीकांतने ऑस्ट्रेलियन ओपन सुपर सिरीज बॅडमिंटन स्पर्धेतील घोडदौड कायम राखत अंतिम फेरीत मुसंडी मारली . इंडोनेशियन विजेत्या श्रीकांतने चौथ्या मानांकित शी युक्वी याच्यावर दोन गेममध्येच मात केली . श्रीकांतने सलग तिसऱ्यांदा सुपर सिरीज स्पर्धेत अंतिम फेरी गाठली . सिंगापूर ओपनमध्ये त्याचा देशबांधव बी . साईप्रणित याच्याकडून पराभव झाला होता , तर इंडोनेशियातील यशानंतर त्याला सलग दुसऱ्या सुपर सिरीज विजेतेपदाची संधी आहे . रविवारी होणाऱ्या निर्णायक लढतीत त्याच्यासमोर ऑलिंपिक विजेत्या चेन लाँग याचे आव्हान असेल . चेनने कोरियाच्या ली ह्यून इल याचा २६ - २४ , १५ - २१ , २१ - १७ असा पराभव केला . श्रीकांतने नेटजवळ भक्कम खेळाचे प्रदर्शन केले . त्याचवेळी त्याने प्रतिस्पर्ध्याला चकविण्यातही यश मिळविले . दुसऱ्या गेममध्ये तो १८ - ११ असा आघाडीवर होता . त्यावेळी ‘ओव्हरहेड स्मॅश’ मारण्याच्या प्रयत्नात तो घसरला आणि पडला . त्यावेळी भारतीय चाहत्यांमध्ये थोडे चिंतेचे वातावरण निर्माण झाले होते , पण श्रीकांतने याचा प्रतिकूल परिणाम होऊ दिला नाही . त्याने आणखी एक ‘क्रॉस कोर्ट जम्प स्मॅश’ मारत विजयावर शिक्कामोर्तब केले . श्रीकांतने पहिल्या गुणापासून आक्रमक खेळ केला . फसवे ‘ड्राइव्ह’ आणि ‘जंप स्मॅश’ मारत त्याने युक्वीची लय विस्कळित केली . नेटजवळ तर त्याने ‘ड्राइव्ह’मध्ये वैविध्य राखले . एरवी दुहेरीचे खेळाडू मारतात तसे ड्राइव्ह मारण्याचा धडाका त्याने सुरू केला . याशिवाय संधी मिळताच त्याने रेषेलगतही फटके मारले . पहिल्या गेमच्या मध्यास श्रीकांतने रॅकेटची बाजू ऐनवेळी बदलत ‘बॅक - हॅंड टॅप’ मारला . त्यावेळी युक्वी चकित झाला होता . निकाल - किदांबी श्रीकांत विवि शी युक्वी २१ - १० , २१ - १४ ‘स्वप्नवत कामगिरी’ श्रीकांतने सांगितले की , ‘मी दोन वर्षांच्या खंडानंतर सिंगापूरमध्ये सुपर सिरीज अंतिम फेरी गाठली . त्यानंतर पुढील दोन स्पर्धांत अशी कामगिरी करणे स्वप्नवत आहे . मी संपूर्ण सामन्यात नियंत्रण राखले . मी युक्वीला सुरवातीला सहजी गुण मिळू दिले नाहीत . युक्वी तग धरून राहतो आणि शटल परतवित राहतो . मध्येच तो वेगळा फटका मारतो . मी नेटजवळ नियंत्रण राखणे महत्त्वाचे ठरले . अंतिम सामन्याचा विचार मी अद्याप केलेला नाही . ’


प्रसिद्ध तेलगू टीव्ही अभिनेता प्रदीप कुमारने बुधवारी सकाळी आत्महत्या केली . हैदराबाद येथील पुप्पलागुदा येथील राहत्या घरी प्रदीपने गळफास घेऊन आत्महत्या केल्याचे उघडकीस आले . बुधवारी सकाळी सुमारे चारच्या सुमारास ही घटना घडली . काही दिवसांपूर्वीच प्रदीप टीव्ही अभिनेत्री पवनी रेड्डीशई हिच्याशी विवाह बंधनात अडकला होता . प्रदीप टीव्ही मालिकांसोबतच रंगभूमीवरही सक्रीय होता . त्याचं ‘सप्त मातृका’ हे नाटक फार प्रसिद्ध आहे . प्रदीपची पत्नी अग्नीपोउलू या मालिकेत दिसली होती . या आत्महत्येप्रकरणी पोलिसांनी चौकशी सुरू केली आहे . प्रदीपने आत्महत्येवेळी कोणतीही चिठ्ठी लिहून ठेवली नाही . त्यामुळे त्याने आत्महत्या का केली असावी , असाच प्रश्न त्याच्या चाहत्यांच्या मनात येतो आहे . पण असे म्हटले जाते की प्रदीपचे घरी भांडण झाले होते . त्यामुळेच त्रस्त होऊन त्याने आत्महत्या करण्याचा निर्णय घेतला . तर काहींच्या मते , प्रदीपवर भरपूर कर्ज होते . कर्ज फेडण्याच्या ताणामुळे त्याने आत्महत्या केली . ‘लोकसत्ता ऑनलाइन’ने या कारणांची खातरजमा केलेली नाही . प्रदीपच्या कुटुंबियांना जेव्हा त्याच्या आत्महत्येबद्दल कळले तेव्हा ते त्वरीत त्याच्या घरी पोहोचले . याबाबत अधिक माहिती अजून उपलब्ध होऊ शकली नाही .


सेलिब्रिटी कपल नेहमीच चर्चेचा विषय ठरतात . मुळात अमुक एका सेलिब्रिटीच्या खासगी आयुष्यात घडणाऱ्या गोष्टी चाहत्यांचं अनेकदा लक्ष वेधतात . अशीच एक जोडी सध्या कलाविश्वात चर्चेत आहे . ती जोडी म्हणजे आलिया भट्ट आणि रणबीर कपूरची . अभिनेत्री सोनम कपूरच्या लग्नाच्या निमित्ताने आयोजित करण्यात आलेल्या रिसेप्शन सोहळ्यात आलिया आणि रणबीरने एकत्र हजेरी लावली होती . जेव्हापासून त्यांच्या अफेअरच्या चर्चांनी जोर धरला होता . आलिया आणि रणबीरच्या नात्याला त्यांच्या कुटुंबांकडूनही दुजोरा देण्यात आला . किंबहुना एका मुलाखतीत खुद्द रणबीर कपूरनेच आलियासोबतच्या नात्यारवरुन पडदा उचलला होता . ज्यामध्ये त्याने या नव्या नात्याची कबुली दिली होती . रणबीरची आई नीतू सिंग आणि बहिण रिद्धीमा यांनाही आलिया पसंत असून , कपूर कुटुंबियांसोबतही त्यांना पाहिलं गेलं आहे . त्यामुळे कपूर कुटुंब आलियासाठी राजी असून आता त्याना रणबीरचे वडील ऋषी कपूर यांचीही साथ मिळाली आहे . ‘मिड - डे’ला दिलेल्या मुलाखतीत त्याने आपल्या मुलाच्या नात्याविषयी प्रतिक्रिया दिली आहे . ‘जो है वो है , सबको पता है’ , असं म्हणत गोष्टी सर्वांसमोर स्पष्ट आहेत . त्यामुळे मी आणखी काही वेगळं सांगण्याची गरज नाही , असं म्हणत त्यांनी अप्रत्यक्षरित्या आलिया आणि रणबीरच्या नात्यावर शिक्कामोर्तब केलं . वाचा : चाचा - चाचींना सलामः १३ हजार फुटांवर जवळपास ४५ वर्षे चालवतायेत ढाबा सध्याच्या घडीला रणबीरने लग्न करुन आयुष्याच्या नव्या प्रवासाला सुरुवात करावी , असं मतही त्यांनी मांडलं आहे . ‘मी २७ वर्षांचा होतो तेव्हाच लग्न करुन नवी जबाबदारी घेतली होती . रणबीर आता ३५ वर्षांचा आहे . त्यामुळे आतातरी त्याने लग्नाचा विचार करावा . तो त्याच्या आवडीच्या व्यक्तीसोबत लग्न करु शकतो , त्यावर आमची काहीच बंधनं , अटी नाहीत . मुळात हे आयुष्य आहे तोपर्यंत मला माझ्या नातवंडांसोबत वेळ व्यतीत करायचा आहे’ , असंही ते म्हणाले . ऋषी कपूर यांची ही प्रतिक्रिया आणि आपल्या मुलाकडून असणारी त्यांची अपेक्षा पाहता आता रणबीर त्याच्या खासगी आयुष्याविषयी काय निर्णय घेतो , हे पाहणं महत्त्वाचं ठरणार आहे .


भारताच्या प्रशिक्षकपदी निवड न झाल्याने संघाचे माजी संचालक रवी शास्त्री नाराज आहेत . आपला राग त्यांनी भारताचा माजी कर्णधार आणि भारतीय क्रिकेट नियामक मंडळाच्या ( बीसीसीआय ) सल्लागार समितीचा सदस्य सौरव गांगुलीवर काढला आहे . प्रशिक्षकपदासाठीच्या उमेदवारांची मुलाखत घेण्याचे काम सल्लागार समितीवर सोपवण्यात आले होते . त्या वेळी रवी शास्त्री यांची मुलाखत घेताना गांगुली उपस्थित नव्हता . त्यानंतर शास्त्री यांनी ‘गांगुलीने त्याच्या कामाचा मान ठेवावा , ’ अशी टीका केली आहे . याबाबत शास्त्री म्हणाले की , ‘‘मी प्रशिक्षकपदाच्या निर्णयाने निराश झालो आहे , पण क्रिकेटमध्ये हे सारे नवीन नाही . सौरव गांगुलीवरही माझा आकस नाही , पण त्याने त्याच्या कामाचा मान ठेवायला हवा . सल्लागार समितीचा सदस्य या नात्याने तो सर्व उमेदवारांच्या मुलाखतीला उपस्थित राहणे क्रमप्राप्त होते , पण त्याने काही उमेदवारांच्या मुलाखतीला अनुपस्थित राहून त्या उमेदवाराचा आणि आपल्या कामाचाही अपमान केला आहे . ’’ शास्त्री यांनी १८ महिने भारतीय संघाच्या संचालकपदाचे काम पाहिले होते . जेव्हा संघ अडचणीत होता त्या काळात शास्त्री यांनी संघाला योग्य मार्गदर्शन केले होते . त्यामुळे परदेशामध्ये भारताकडून चांगली कामगिरी पाहायला मिळाली होती , पण त्यांचा करार संपल्यावर बीसीसीआयने प्रशिक्षकाच्या निवडीसाठी जाहिरात दिली होती . त्यानंतर या पदासाठी इच्छुक उमेदवारांच्या मुलाखती घेण्यात आल्या आणि त्यानंतर भारताच्या प्रशिक्षकपदी भारताचे माजी कर्णधार अनिल कुंबळे यांची एका वर्षांसाठी निवड करण्यात आली . परस्पर हितसंबंध जपण्याचा प्रश्नच नाही – कुंबळे नवी दिल्ली : भारताचे नवनिर्वाचित प्रशिक्षक अनिल कुंबळे हे आंतरराष्ट्रीय क्रिकेट परिषदेच्या ( आयसीसी ) क्रिकेट समितीवर आहेत , त्याचबरोबर ‘टेनव्हिक’ या क्रीडा कंपनीमध्येही त्यांचा सहभाग असून यामुळे परस्पर हितसंबंध जपले जातील , असा आरोप करण्यात आला होता . पण कुंबळे यांनी या आरोपांचे खंडन केले . ते म्हणाले , ‘मी आयसीसीच्या क्रिकेट समितीचा अध्यक्ष आहे . या समितीमध्ये डॅरेन लेहमन , अँड्रय़ू स्ट्रॉस आहे . या दोघांकडे त्यांच्या देशातील क्रिकेट महत्वाची पदे आहेत . या समितीच्या बैठकींसाठी जास्त वेळही द्यावा लागत नाही . या सर्व गोष्टींमध्ये कुठेही परस्पर हितसंबंध जपण्याचा प्रश्न येत नाही . ’


‘मी सध्या बॉलीवूड सिनेमे पाहाणं बंद केलंय . कारण , ते पाहताना मला सतत वाटत राहतं की , त्यातील एखादी व्यक्तीरेखा मी साकारली असती तर उत्तम झालं असतं’ , असं मत अभिनेत्री नीना गुप्ता यांनी एका कार्यक्रमात व्यक्त केलं . युनीट प्रोडक्शन निर्मित ‘चरणदास चोर’ या मराठी चित्रपटाच्या ट्रेलर आणि संगीत प्रकाशन सोहळ्यासाठी तसेच आपल्या शिष्याला शुभेच्छा देण्यासाठी नीना गुप्ता उपस्थित होत्या . त्यांच्या शुभहस्ते चित्रपटाचा ट्रेलर आणि संगीत प्रकाशन सोहळा करण्यात आला . वाचा : त्या मुलीने काळजी घ्यायला हवी होती ; बलात्काराबद्दल किरण खेर यांचे वादग्रस्त विधान आपल्या खुमासदार शैलीत नीना गुप्ता म्हणाल्या की , मी आजवर एकही मराठी सिनेमा पाहिलेला नाही . त्यामुळे चरणदास चोर हा मी पाहिलेला पहिला सिनेमा ठरेल . हिंदीच्या तुलनेत मराठी भाषेतील साहित्य उत्तम आहे . मराठीत खूप चांगले विषय हाताळले जातात . त्यामुळे मराठी सिनेमा हा जास्त आशयघन आहे . बॉलिवूड सिनेमांमुळे मराठी चित्रपटांना खूप संघर्ष करावा लागतो . पण , मला आशा आहे की लवकरच यावर तोडगा निघेल आणि मराठी सिनेमा जास्तीत जास्त प्रेक्षकांपर्यंत पोहोचेल . मी सध्या बॉलीवूड सिनेमे पाहाणं बंद केलंय . कारण , ते पाहताना मला सतत वाटत राहतं की , त्यातील एखादी व्यक्तीरेखा मी साकारली असती तर उत्तम झालं असतं . पण , तसं घडत नाही , याचं मला दुःख होतं . आता तर माझा शिष्य श्याम महेश्वरी मराठी चित्रपटाचा दिग्दर्शक झालाय , तर मला मराठी भाषा शिकावी लागेल . कारण , आता मला मराठी चित्रपटात काम मिळेल , अशी अपेक्षा करायला हरकत नाही . संत कबीर आणि गीतकार मंदार चोळकर यांच्या रचनांना सोनी मिक्स वाहिनीच्या माध्यमातून चर्चेत आलेल्या इंडीयन म्युझिक लॅबच्या रोहित मांजरेकर यांनी संगीतबद्ध केले आहे . सुप्रसिद्ध गायक तसेच संत कबीरांचे दोहे गाणारे , अशी भारतभरात ओळख असलेले मध्य प्रदेशातील महान गायक पद्मश्री प्रल्हाद टिप्पणिया यांनी ‘होशियार रहना के नगर में चोर आवेगा’ हे चित्रपटाच्या कथेला साजेसे असलेले गीत गायले आहे . त्याचबरोबर आतीफ अफजल , प्रीती देशमानकर , गीतसागर , गौरव बांगिया , पावनी पांडे , अली अस्लम यांनी इतर गाण्यांना स्वरसाज चढवला आहे . वाचा : ”पद्मावती’ सिनेमात खिल्जीला चुकीच्या पद्धतीने दाखवले’ रोमान्स , ॲक्शन , भव्य सेट्स , ग्राफीक्सचा प्रभावी वापर , भलीमोठी स्टारकास्ट आणि बीग बजेट असे समीकरण असलेल्या जमान्यात उत्तम कथानक आणि परिस्थितीजन्य , तार्किक - मार्मिक विनोदी असलेला ‘चरणदास चोर’ हा सिनेमा येत्या २२ डिसेंबरला महाराष्ट्रभरात प्रदर्शित होत आहे .


भारताचा माजी क्रिकेट कर्णधार सौरव गांगुली हा सचिन तेंडुलकरप्रमाणेच प्रो - कबड्डी संघाचा सहमालक होण्याची शक्यता आहे . त्याने कोलकाता वॉरियर्स संघाची सहमालकी मिळवण्यासाठी चर्चा सुरू केली असल्याचे समजते . गांगुली ॲटलेटिको डे कोलकाता या इंडियन सुपर लीगमधील संघाचा सहमालक आहे . प्रो - कबड्डीतील कोलकाता संघाची मालकी किशोर बियानी यांच्या फ्युचर ग्रुपकडे आहे . त्यांच्याबरोबर सौरव गांगुलीने चर्चा सुरू केली असल्याचे सूत्रांनी सांगितले . प्रो - कबड्डी वेगाने लोकप्रिय होत आहे . त्यामुळे अनेक प्रथितयश कंपन्या या लीगशी नाते जोडत आहेत . गांगुली आणि सध्याचे फ्रॅंचाईज प्रमुख याबाबतची घोषणा काही दिवसांत करू शकतात , असे सांगितले जात आहे . मात्र दोघांनी याबाबत मौनच बाळगले आहे . प्रो - कबड्डीतील कोलकात्याचा या वेळचा संघ ताकदवान आहे .


साईना नेहवाल आणि अजय जयराम या भारतीय बॅडमिंटनपटूंनी मलेशिया मास्टर्स बॅडमिंटन स्पर्धेच्या उप - उपांत्यपूर्व फेरीत प्रवेश केला . दुखापतीनंतर कोर्टवर परतल्यावर आपले अस्तित्व दाखविण्यासाठी धडपडत असणाऱ्या साईनाने थायलंडच्या चासीनी कोरेपॅप हिचा 21 - 9,21 - 8 असा पराभव केला . गेल्यावर्षी ऑस्ट्रेलियन ओपन स्पर्धा जिंकल्यानंतर गुडघा दुखीने साईनाच्या खेळावर परिणाम केला होता . ऑलिंपिकस्पर्धेपासूनच तर अपयश तिच्या पाठिमागेच लागले होते . या स्पर्धेतून साईनाला पुन्हा यशाच्या मार्गावर येण्याचा विश्वास आहे . आता तिची गाठ इंडोनेशियाच्या हॅना रामदिनी हिच्याशी पडणार आहे . पुरुष एकेरीत सहाव्या मानांकित अजय जयराम यानेदेखील विजयी सलामी दिली असली , तरी त्याला मलेशियाच्या जुन हाओ लेआँग याचा कडवा प्रतिकार सहन करावा लागला . मात्र , दुसरी फेरी त्याने सहज जिंकली . पहिल्या फेरीत अजयने लेआँगचे आव्हान 21 - 10,17 - 21,21 - 14 असे मोडून काढले . त्यानंतर दुसऱ्या फेरीत इंडोनेशियाच्या सपुत्रा अँगा याचा 21 - 9,21 - 12 असा पराभव केला . आता त्याची गाठ तैवानच्या सुएह सुआन यी याच्याशी पडणार आहे . पुरुष एकेरीत हेमंत गौडा याला तैवानच्या चुन वेई चेनकडून पराभव पत्करावा लागला . मिश्र दुहेरीत नव्याने एकत्र आलेल्या मनु अत्री - ज्वाला गुट्टा जोडीने इंडोनेशियाच्या लुखी अप्री नुग्रोहो - रिरीन ऍमेलिया जोडीचा 21 - 19,21 - 18 असा पराभव केला . महिला दुहेरीत अपर्णा बालान आणि प्राजक्ता सावंत यांनी विजयी सलामी दिली . त्यांनी अघिस्ना फाथकुल लाईली - अप्रिलसासी पुत्री वॅरिएला जोडीचा 21 - 10,21 - 11 असा पराभव केला . प्राजक्ताने मलेशियाच्या योगेंद्रन क्रिश्नन याच्यासाथीत मिश्र दुहेरीतही विजय मिळविला . त्यांनी हॉंगकॉंगच्या ही चुन मॅक - येऊंग न्गा टिंग जोडीचटे आव्हान 21 - 14,22 - 20 असे संपुष्टात आणले . दरम्यान , बी . सुमीथ रेड्डी - अश्विनी पोनप्पा , कपी श्रुती - हरिथा मनाझियिल हरिनारायणन या भारतीय जोड्यांनी मिश्र दुहेरीत पराभवाचा सामना करावा लागला .


नाभीपिडासन हे एक बैठक स्थितीतील आसन आहे . या आसनात प्रथम बैठक स्थिती घ्यावी . मग दोन्ही पाय लांब करावेत म्हणजेच दोन्ही पायात अंतर घ्यावे . मग दोन्ही पाय गुडघ्यात दुमडून बसल्याजागी दोन्ही पावले एकमेकांना जोडून पावलांची नमस्कार स्थिती घ्यावी . मग ही दोन्ही पावले हवेत उचलावीत आणि नाभीपर्यंत नेण्याचा प्रयत्न करावा . त्यावेळी पावले एकमेकांवर ठेवलेली असावीत . पावले नाभीपर्यंत नेण्याचा प्रयत्न करावा . हे एक तोलात्मक आसन आहे . सुरुवातीला अवघड वाटू शकते , मात्र सरावाने जमते . आपल्या डोळ्याने समोरच्या एखाद्या वस्तूवर लक्ष केंद्रित केल्यास आसन टिकवण्यास मदत होते . या आसनामुळे हातपाय मजबूत होतात . या आसनाचा मुख्य फायदा म्हणजे पोटातील वायू सरकायला मदत होते . त्यामुळे गॅसेस तसेच गुद्दद्वाराचे रोग बरे होतात . पुरूषांना वीर्यशक्ती प्राप्त होते . नाभीजवळील गंथींचे कार्य सुधारायला मदत होते . त्यामुळे पाचकरस चांगल्याप्रकारे स्रवू लागतात , पचनशक्ती सुधारते . फक्त या आसनात तोल जाण्याचा संभव असल्याने हे आसन करताना काळजी घ्यावी . योग्य योगशिक्षक , तज्ञांच्या मार्गदर्शनाखाली हे आसन नियमित करावे . त्याचा फायदा नक्कीच होतो . सुरूवातीला आसन टिकवण्याचा कालावधी १५ सेकंद ठेवावा मग हळूहळू वाढवता येतो . सुजाता गानू - टिकेकर , योगतज्ज्ञ


सब टीव्हीवरील प्रसिद्ध मालिका ‘तारक मेहता का उल्टा चश्मा’मधील दयाबेन अर्थान दिशा वकानीने तिच्या चाहत्यांना गोड बातमी दिली आहे . गुरूवारी सकाळी तिने मुंबईतील पवई येथे एका मुलीला जन्म दिला . स्पॉटबॉयने प्रसिद्ध केलेल्या वृत्तानुसार , डॉक्टरांनी दिशाला २० डिसेंबर तारीख दिली होती . पण त्याआधीच दिशाच्या घरी गोडपरीचे आगमन झाले आहे . दिशा वकानीने २४ नोव्हेंबर २०१५ ला मुंबईस्थित मयूर पांडा याच्याशी लग्न केले होते . मयूर आणि दिशासोबतच त्यांच्या घरातल्यांसाठीही सध्या आनंद गगनात मावेनासा झाला आहे . दिशाने गरोदरपणात ‘तारक मेहता का उल्टा चश्मा’ मालिकेच्या चित्रीकरणामध्ये ब्रेक घेतला होता . तेव्हा असे म्हटले जात होते की , मालिकेचे निर्माते नवीन चेहऱ्याच्या शोधात होते . पण नंतर निर्माते असित मोदीने दिशाच या मालिकेचा हिस्सा असेल असे स्पष्ट केले होते . गरोदरपणात दिशाच्या सासूने तिची फार काळजी घेतली होती . दिशाला सेटवर सोडायला त्या स्वतः यायच्या . तसेच दिवसभरात तिला काही त्रास तर होत नाही ना , याचीही त्या योग्य काळजी घ्यायच्या . निर्मात्यांनी तिच्यासाठी चित्रीकरणाचे तासही कमी केले होते . सब टीव्हीची ‘तारक मेहता का उल्टा चश्मा’ मालिका प्रेक्षकांमध्ये फारच प्रसिद्ध आहे . ही मालिका लहान मुलांपासून ते आजी - आजोबांपर्यंत सारेच आवडीने पाहतात . गेल्या अनेक वर्षांपासून टीआरपीच्या शर्यतीत या मालिकेने टॉप - १० मधील आपले स्थान कधीही हलू दिलेले नाही .


भारताचा टेबल टेनिसपटू मानव ठक्कर याने अर्जेंटिनात होणाऱ्या युवा ऑलिंपिकसाठी मंगळवारी आपले तिकीट निश्चित केले . त्याने पात्रता फेरीत सिंगापूरच्या शाओ जोश चुआ याचा ४ - ० असा पराभव करून ही पात्रता सिद्ध केली . मानव कुमार गटात जागतिक क्रमवारीत दुसऱ्या स्थानावर आहे . त्याने चुआचा ११ - ४ , ११ - ७ , ११ - २ , ११ - ९ असा पराभव केला . भारताच्या अर्चना कामथ याची ऑलिंपिक वारी मात्र तिसऱ्यांदा हुकली . तिला उपांत्यपूर्व फेरीत हंगेरीच्या फानी हॅराझटोविचकडून ३ - ४ असा पराभव पत्करावा लागला . आपल्या उपलब्धीबद्दल मानव म्हणाला , ‘‘यापूर्वी तीनवेळा माझी संधी हुकली होती . या वेळी मी पात्र ठरलो . खूप आनंद झाला आहे . प्रशिक्षक मॅसिमो कॉस्टन्टिनी यांचा यात मोठा वाटा आहे . ’’


धोनी हा माझ्यासाठीही प्रेरणास्थानच - मनप्रीत सिंग ‘‘भारतीय क्रिकेट संघाचा माजी कर्णधार महेंद्रसिंग धोनी हा अतिशय संयमी व जिगरबाज खेळाडू आहे . माझ्यासाठीही तो प्रेरणास्थान असून त्याची मालकी असलेल्या रांची रेज संघाकडून मी हॉकी इंडिया लीगमध्ये खेळत आहे , ही माझ्यासाठी अभिमानास्पद गोष्ट आहे , ’’ असे आंतरराष्ट्रीय हॉकीपटू मनप्रीत सिंगने सांगितले . धोनीकडून मिळणाऱ्या मार्गदर्शक सूचनांचे कौतुक करताना मनप्रीत म्हणाला , ‘‘सामन्यात कितीही दडपण आले किंवा आव्हान मोठे असले तरी शांतचित्ताने व आत्मविश्वासाने कसे खेळायचे , हे आम्ही त्याच्याकडून शिकलो आहे . कासवाच्या गतीने यश मिळवण्याचेच आमचे ध्येय असते . आमच्या संघाचा कर्णधार अॅश्ले जॅक्सन हादेखील क्रिकेटचा चाहता असून त्यालाही धोनीच्या संयमी वृत्तीचे खूप कौतुक वाटत असते . धोनी ज्याप्रमाणे संघातील खेळाडूंमध्ये चांगला समन्वय ठेवण्याबाबत हुकमी कर्णधार मानला जातो , त्याप्रमाणेच अॅश्ले हादेखील उत्तम कर्णधार आहे . जरी आम्ही गोल स्वीकारले तरी त्याबद्दल कोणताही त्रागा न करता पराभवाच्या छायेतून कसा विजय मिळवता येईल , याचा अॅश्ले सतत विचार करीत असतो . ’’ ‘‘धोनी हा नेहमी आमच्या संघाचे प्रशिक्षक हरेंदरसिंग यांच्याशी चर्चा करीत असतो व आमच्या कामगिरीचा आढावा घेतो . संघातील प्रत्येक खेळाडूने क्षमतेच्या शंभर टक्के कामगिरी करावी अशीच धोनी याची अपेक्षा असते व तो ही अपेक्षा हरेंदरसिंग यांच्याजवळ बोलून दाखवतो व हरेंदरसिंग हा उपदेश आमच्यापर्यंत पोहोचवतात , ’’ असे मनप्रीतने सांगितले . रांची संघाचा हॉकी इंडिया लीगमधील पहिला सामना २१ जानेवारी रोजी मुंबई येथे दबंग मुंबई संघाबरोबर होणार आहे . मंगळवारी भारत ‘ अ ’ संघाचा इंग्लंडविरुद्ध सराव सामना ; युवराज , नेहरा , धवन पुनरागमनासाठी सज्ज मुंबई : जवळपास एक दशक भारतीय संघाच्या नेतृत्वाची धुरा सांभाळणाऱ्या महेंद्रसिंग धोनीच्या नावापुढे कर्णधार हे विशेषण मंगळणारी अखेरची सोबत करणार आहे . इंग्लंडविरुद्ध होणाऱ्या पहिल्या सराव सामन्यात धोनी भारत ‘अ’ संघाचे नेतृत्व करणार आहे . त्यामुळेच ब्रेबॉर्न स्टेडियमवर होणाऱ्या या सामन्याला एक वेगळे महत्त्व प्राप्त झाले आहे . याचप्रमाणे भारतीय संघात पुनरागमन करणाऱ्या युवराज सिंगच्या कामगिरीकडे या सराव सामन्यात सर्वाचे लक्ष असेल . जूनमध्ये इंग्लंड येथे होणाऱ्या चॅम्पियन्स करंडक क्रिकेट स्पध्रेच्या पाश्र्वभूमीवर युवराजला संघात स्थान देण्यात आले आहे . याचप्रमाणे डावखुरा वेगवान गोलंदाज आशीष नेहराचे कौशल्यसुद्धा या सामन्यात पाहायला मिळेल . शस्त्रक्रियेनंतर तो भारतीय संघात परतला आहे . याशिवाय सलामीवीर शिखर धवनच्या कामगिरीकडेसुद्धा सर्वाचे लक्ष असेल . बोटाच्या दुखापतीतून सावरल्यानंतर रणजी क्रिकेटमध्ये तो खेळला होता . ऑक्टोबर महिन्यात न्यूझीलंडविरुद्धची मालिका खेळल्यावर धोनी ७०हून अधिक दिवसांच्या विश्रांतीनंतर प्रथमच व्यावसायिक क्रिकेट खेळणार आहे . त्यामुळे स्पर्धात्मक क्रिकेटकडे जाताना हा सराव त्याच्यासाठी उपयुक्त ठरेल . मात्र झारखंडच्या रणजी संघासोबत त्याने नियमित सराव या कालावधीत केला आहे . कसोटी मालिकेत ० - ४ असा मानहानीकारक पराभव पत्करणारा इंग्लंडचा संघ नाताळच्या सुटीनंतर मर्यादित षटकांची मालिका खेळण्यासाठी पुन्हा भारतात आला आहे . त्यांच्या कसोटी संघातील नऊ खेळाडू सहा मर्यादित षटकांच्या सामन्यासाठीही खेळत आहेत . महत्त्वाचा फलंदाज जो रूटचा या संघात समावेश नाही . तो १२ जानेवारीला संघात सामील होणार आहे .


‘रईस’ या आपल्या आगामी चित्रपटाच्या प्रमोशनसाठी रेल्वे प्रवास करणाऱ्या शाहरूख खानला पाहण्यासाठी प्रत्येक रेल्वे स्थानकावर तुंबळ गर्दी ‘होत आहे . सोमवारी रात्री बडोदा रेल्वे स्थानकावर शाहरूख पोहोचला असता त्याला पाहण्यासाठी रेल्वे स्थानकावर प्रचंड गर्दी उसळली होती . गर्दी नियंत्रणात आणण्यासाठी पोलिसांना लाठीमार करावा लागला . त्यामुळे एकच धावपळ उडाली . या गर्दीत गुदमरून एका व्यक्तीचा मृत्यू झाला तर दोन पोलीस कर्मचारीही जखमी झाले . मृत व्यक्ती ही माजी नगरसेवक असल्याचे समजते . शाहरूख आपल्या टीमबरोबर ऑगस्ट क्रांती एक्स्प्रसेने मुंबईहून दिल्लीकडे रवाना झाला . सोमवारी रात्री १० . ३० च्या सुमारास बडोदा रेल्वे स्थानकावर प्लॅटफॉर्म क्रमांक सहावर रेल्वे १० मिनिटे थांबली होती . या वेळी शाहरूखला पाहण्यासाठी चाहत्यांची प्रचंड गर्दी झाली होती , असे रेल्वे पोलिसांनी सांगितले . जेव्हा रेल्वे थांबली तेव्हा गर्दी अनावर झाली . त्यांनी रेल्वे डब्यांच्या खिडक्या वाजवण्यास सुरूवात केली . चाहते एकमेकांवर पडले . या गर्दीवर नियंत्रण मिळवण्यासाठी पोलिसांना हलका लाठीमार करावा लागला . रेल्वे निघाल्यानंतर चाहतेही रेल्वेबरोबर पळू लागले . त्यामुळे धावाधाव सुरू झाली . यात एका व्यक्तीचा गुदमरून मृत्यू झाला . गर्दी नियंत्रणात आणण्याचा प्रयत्न करणारे दोन पोलीस कर्मचारीही जखमी झाले . मृत व्यक्ती ही माजी नगरसेवक फरहीद खान असल्याचे पोलिसांनी सांगितले . फरहीद खान हे समाजवादी पक्षाशी संबंधित असल्याचे समजते . बडोदा स्थानकावर शाहरूख खानला भेटण्यासाठी क्रिकेटपटू इरफान आणि युसूफ पठाणही आले होते . शाहरूखने पहिल्यांदा दिल्ली ते मुंबई रेल्वेने प्रवास केला होता . चित्रपटाचे दिग्दर्शक राहुल ढोलकिया आणि निर्मात रितेश सिधवानीही त्याच्याबरोबर आहेत . सोमवारी सांयकाळी ५ . ४० वाजता मुंबई सेंट्रलवरून रेल्वे निघाली होती .


हिंदी चित्रपटसृष्टीत एव्हरग्रीन अभिनेता म्हणून अनेक कलाकारांच्या नावाला पसंती दिली जाते . यातच एक नाव सर्वांच्याच आवडीचं आहे आणि ते म्हणजे अभिनेता अनिल कपूरचं . आपल्या अभिनय कौशल्याच्या आणि जिद्दीच्या बळावनर अनिलने या कलाविश्वात भक्कम स्थान मिळवलं आहे . त्याच्या या प्रवासात अनेक मंडळींचा हातभारही लागला . पण , या साऱ्यांमध्ये तो सर्वाधिक महत्त्वं देतो ते म्हणजे पत्नी सुनिताला . मुळात पत्नीच्याच एका सवयीमुळे आपल्याला काम करण्यासाठीची प्रेरणा मिळते असंही त्याने स्पष्ट केलं आहे . ‘ह्युमन्स ऑफ बॉम्बे’ या फेसबुक पेजवरुन यावेळी अनिलने सुनितासोबतच्या सुरेख नात्याला उलगडा केला आहे . प्रेमकहाणीला सुरुवात झाल्यापासुन ते कौटुंबिक जीवनात आलेल्या यशापयशापर्यंत सुनिताने कशा प्रकारे आपली निस्वार्थ मनाने साथ दिली हेच त्याने या पोस्टमध्ये सांगितलं आहे . एका मित्राने सुनिताला अनिलचा फोन नंबर दिला होता . प्रँक कॉल करण्यासाठी म्हणून तिने तो नंबर लावला , अनिलने फोन उचलला आणि तिचा आवाज ऐकताच तो तिच्या प्रेमात पडला . सुरुवातीला वरवर बोलणारे अनिल - सुनिता कालांतराने एकमेकांच्या प्रेमात आकंठ बुडाले . कित्येकदा तर सुनिताला भेटायला जाण्यासाठी अनिलच्या खिशात पैसेही नसायचे . अशा वेळीही तिने त्याला मदत केली असल्याचं त्याने या पोस्टमध्ये न चुकता नमूद केलं आहे . सुनिता ही एका बँक कर्मचाऱ्याची मुलगी होती , तर अनिल कलाविश्वात आपली ओळख प्रस्थापित करण्यासाठी धडपडत होता . पण , आपली ओळख तयार केल्याशिवाय आणि काही अंशी यशस्वी झाल्याशिवाय तिला लग्नाचं मागणं घालावं तरी कसं , हा प्रश्न त्याच्या मनात वारंवार घर करायचा . अखेर नशिबाने त्याची साथ दिली , आणि लगेचच सुनिताला लग्नाची मागणी घालत साधारण अवघ्या दहाजणांच्या उपस्थितीत त्यांनी सहजीवनाची शपथ घेतली . मुख्य म्हणजे लग्नानंतर तिसऱ्या दिवशी अनिल पुन्हा त्याच्या कामात व्यग्र झाला होता . तर सुनिता एकटीच , त्याच्याशिवाय थेट हनिमूनला गेली होती . वाचा : त्याची चोरी मी पकडली होती , एक्स बॉयफ्रेंडविषयी दीपिकाने केला खुलासा जवळपास ४५ वर्षांपासून अनिल आणि सुनिता एकत्र आहेत . आयुष्यात येणाऱ्या प्रत्येक वळणावर त्यांनी एकमेकांना साथ दिली आहे . किंबहुना आपण रोज सकाळी उठून कामासाठी निघतो यामागेही सुनिताच कारण असल्याचंही अनिल म्हणाला . तिला आदल्या दिवशी दिलेल्या पैशांचं काय केलं , असं विचारलं असता ते पैसे तर संपले असं तिचं उत्तर असतं . आता पत्नीचं हे उत्तर आल्यानंतर पतीने घरात थांबून कसं बुवा चालेल ?


राष्ट्रीय चित्रपट संग्रहालयाचा प्रकल्प ‘अकॅडमी ऑफ मोशन पिक्चर्स आर्ट्स अँड सायन्स’चे ( ऑस्कर ) ‘डिजिटल डायलेमा’ हे पुस्तक आता हिंदीत भाषांतरित करण्यात येणार आहे . पुण्यातील ‘राष्ट्रीय चित्रपट संग्रहालय’ ( एनएफएआय ) हा प्रकल्प हाती घेणार असून या वर्षी ते पूर्ण करण्याचा संस्थेचा मानस आहे . चित्रपटांच्या माध्यमानुसार त्यांच्या जतनाच्या पद्धतीही बदलल्या . या परिस्थितीत ‘डिजिटल’ माध्यमाच्या आव्हानाचा लेखाजोखा या पुस्तकात मांडण्यात आला आहे . मिल्ट शेफ्टर हे या अहवालाचे लेखक आहेत . चित्रपटाच्या ‘फिल्म’ आणि ‘डिजिटल’ या माध्यमांमध्ये जतनाच्या दृष्टीने फरक असतो . डिजिटल माध्यमातील चित्रपट दीर्घकाळ जतन करण्यासाठी वेगळ्या प्रकारची काळजी घ्यावी लागते . ‘एनएफएआय’चे संचालक प्रकाश मगदूम म्हणाले , ‘‘चित्रपट जतनाविषयी जनजागृती करणे हे ‘एनएफएआय’चे महत्त्वाचे उद्दिष्ट आहे . डिजिटल माध्यमात चित्रपटांची साठवणूक करण्याच्या तंत्राबद्दल या पुस्तकात माहिती देण्यात आली असून चित्रपट संस्था व डिजिटल स्वरूपात माहितीची साठवणूक करणारे इतर विभाग या सर्वासाठी या पुस्तकाचा उपयोग होईल . ’’


रेल्वेचा प्रवास हा जवळच्या किंवा दूरच्या अंतरासाठी सर्वात सोयीचा आणि स्वस्तातील मार्ग आहे . रेल्वेने एखाद्या ठिकाणी जायचे म्हटले की आरक्षण करणे ही सर्वात महत्त्वाची गोष्ट असते . Paytm हे सध्या सर्वाधिक वापरले जाणारे अॅप आहे . आता या अॅपद्वारे रेल्वेचे तिकीट काढता येते . आतापर्यंत या अॅपद्वारे तिकीट काढल्यावर अतिरिक्त शुल्क आकारले जात होते . मात्र आता कोणतेही अतिरिक्त शुल्क घेतले जाणार नाही . Paytm वर पीएनआर स्टेटस पाहण्यापासून तिकीट बुकींग करण्यापर्यंत सर्व कामे अगदी कमी कालावधीत होणार आहेत . त्यामुळे तुम्ही प्रवास करण्याचा विचार करत असाल तर तुमच्यासाठी हा एक उत्तम पर्याय ठरणार आहे . याआधीही Paytm द्वारे रेल्वे तिकीट आरक्षित करणाऱ्या युजर्सची संख्या जास्त होती . आता शुल्क माफ केल्याने यामध्ये वाढ होण्याची शक्यता आहे . अशाप्रकारे कोणत्याही शुल्काविना ऑनलाइन रेल्वे तिकीट बुकींगची सुविधा उपलब्ध करुन देणारे Paytm एकमेव डिजिटल पेमेंट अॅप्लिकेशन आहे . Paytm कंपनीचे उपाध्यक्ष अभिषेक रंजन यांनी याबाबत माहिती देताना सांगितले , तिकीट ऑनलाइन तिकीट काढल्यानंतर काही अतिरिक्त शुल्क लावले जाते , मात्र Paytm मधून तिकीटाचे आरक्षण केल्यानंतर अशाप्रकारचे कोणतेही शुल्क लागणार नाही . आतापर्यंत तिकीटाच्या एकूण रकमेवर १ . ८ टक्के अतिरिक्त शुल्क आकारले जात होते . पण आता या शुल्काविना प्रवाशांना तिकीट आरक्षित करता येणार आहे . याबरोबरच एकाच मार्गावर वारंवार प्रवास करणाऱ्यांना पुन्हा तिकीट काढायचे असल्यास त्यांना सर्व माहिती परत परत भरण्याची आवश्यकता नाही असेही रंजन यांनी स्पष्ट केले .


केंद्र सरकारच्या महत्त्वाकांक्षी अशा आयुष्मान भारत या राष्ट्रीय आरोग्य योजनेत सहभागी होण्याबाबत दिल्ली सरकारने परस्पर सामंजस्य करारावर अद्याप स्वाक्षरी केलेली नाही . याखेरीज पंजाब , केरळ , महाराष्ट्र या राज्यांनीही सहमती दर्शवलेली नाही , तर ओडिशाने योजनेत सहभागी होण्यास यापूर्वीच नकार दिला आहे . आतापर्यंत २२ राज्यांनी ही योजना राबविण्यास तत्त्वतः मान्यता दिली आहे . आरोग्य मंत्रालयाने जो सामंजस्य कराराचा मसुदा पाठविला आहे त्याचा दिल्ली सरकार अभ्यास करीत आहे , असे आरोग्य सेवा संचालक कीर्ती भूषण यांनी स्पष्ट केले . केंद्र सरकारने या योजनेसाठी दहा हजार कोटी रुपयांचा निधी राखून ठेवला आहे . जगातील सर्वात मोठी आरोग्य विमा योजना असे याचे वर्णन केले जात आहे . सरकारी व खासगी रुग्णालयांना या योजनेत सहभागी करून घेण्याची प्रक्रिया केंद्राने सुरू केली आहे . तसेच केंद्र सरकार या योजनेतील लाभार्थी निश्चित करत आहे . त्यासाठी ८० टक्के लाभार्थी हे सामाजिक , आर्थिक व जातनिहाय जी जनगणनेआधारे निश्चित केले जात आहेत . ग्रामीण भागातील आठ कोटी तीन लाख कुटुंबे , तर शहरी भागातील दोन कोटी ३३ लाख कुटुंबे याच्या कक्षेत असून , जवळपास ५० कोटी नागरिकांना या योजनेचा लाभ होईल , अशी अपेक्षा आहे . स्वातंत्र्यदिनी पंतप्रधान नरेंद्र मोदी यांनी केलेल्या भाषणात आयुषमान योजना सरकार २५ सप्टेंबरपासून सुरू करणार असल्याचे जाहीर केले होते .


सुनील छेत्रीला आंतरराष्ट्रीय गोलच्या क्रमवारीत लिओनेल मेस्सीला मागे टाकत दुसरा क्रमांक मिळवण्याची संधी आहे . इंटरकॉंटिनेंटल कप स्पर्धेतील केनियाविरुद्धच्या अंतिम सामन्यात छेत्रीने हॅट्ट्रिक केल्यास तो मेस्सीला मागे टाकेल . छेत्रीने 62 गोल केले आहेत आणि त्याची सामन्यामागील गोलची सरासरी 0.62 आहे . ही सरासरी जगातील सार्वकालिक अव्वल 10 फुटबॉलपटूंत छेत्रीला स्थान देत आहे . छेत्रीने मात्र मेस्सी तसेच ख्रिस्तियानो रोनाल्डोसोबत माझी तुलनाही चुकीची आहे . त्या दोघांचा मी जबरदस्त चाहता आहे , असे सांगितले . मेस्सीने आतापर्यंत 64 गोल केले आहेत . त्यामुळे छेत्रीने तीन गोल केल्यास तो कार्यरत असलेल्या खेळाडूंतील सर्वाधिक गोलच्या क्रमवारीत मेस्सीला मागे टाकून दुसरा येऊ शकेल . दरम्यान , छेत्री तसेच भारतीय संघाने आपले पूर्ण लक्ष अंतिम लढतीवर केंद्रित केले आहे . भारताने साखळीत केनयास 3 - 0 हरवले होते . " साखळीतील लढत इतिहास झाला आहे . अंतिम सामन्यातील विजय गृहीत धरणार नाही . त्यांनी सेट पिसेसच्या खेळात आपण प्रभावी ठरतो हे दाखवले आहे , ' असे भारतीय मार्गदर्शक स्टीफन कॉन्स्टंटाईन यांनी सांगितले . त्याच वेळी त्यांनी अंतिम लढतीत पूर्ण ताकदनिशी भारतीय संघ उतरणार असल्याचे संकेत दिले .


भारतामध्ये कसोटी सामना खेळण्यासाठी प्रतिस्पध्र्याचा , खास करून आशिया खंडाबाहेरच्या देशांचा कस लागत असतो . या गोष्टीची पूर्ण जाणीव ऑस्ट्रेलियाचा कर्णधार स्टीव्हन स्मिथला आहे . त्यामुळे भारतात खेळणे आव्हानात्मक असून हा विजय आयुष्यातील सर्वोत्तम असेल , असे मत स्मिथने व्यक्त केले . ऑस्ट्रेलियाचा संघ भारतीय दौऱ्यावर आला आहे . या दौऱ्याची सुरुवात चार कसोटी सामन्यांच्या मालिकेने होणार आहे . या मालिकेत पहिला कसोटी सामना पुण्याला २३ फेब्रुवारीपासून सुरू होणार आहे . या मालिकेपूर्वी स्मिथने मुंबईत पत्रकारांशी संवाद साधला आणि या दौऱ्याविषयी आपले मत व्यक्त केले . ‘‘भारतामध्ये खेळणे हे नेहमीच आव्हानात्मक असते . जर आम्ही ही मालिका जिंकू शकलो तर गेल्या १० - २० वर्षांमधील आम्हा खेळाडूंच्या आयुष्यातील सर्वोत्तम काळ असेल . हा दौरा आमच्यासाठी सोपा नसेल , याची मला जाण आहे . पण आम्ही हे आव्हान स्वीकारण्यासाठी सज्ज आहोत , ’’ असे स्मिथने सांगितले . ऑस्ट्रेलियाने २००४ - ०५ साली भारतामध्ये अखेरची कसोटी मालिका जिंकली होती . त्यानंतर त्यांना भारतामध्ये एकही कसोटी मालिका जिंकता आलेली नाही . स्मिथ आणि ऑस्ट्रेलियाचे प्रशिक्षक डॅरेन लेहमन हे आयपीएल स्पर्धेसाठी भारतामध्ये येत असतात . त्यामुळे त्यांना भारताच्या खेळपट्टय़ांचा आणि वातावरणाचा अंदाज आहे . मुंबईमध्ये दाखल होण्यापूर्वी ऑस्ट्रेलियाच्या संघाने दुबईमध्ये सराव केला आहे . ‘‘भारताच्या दौऱ्यासाठी आम्ही चांगली तयारी केली आहे . काही दिवस आम्ही दुबईमध्ये कसून सराव केला आहे . भारताचा संघ हा गुणवान खेळाडूंनी भरलेला आहे . त्यांच्याकडे चांगले फिरकीपटू तर आहेतच , पण भेदक मारा करणारे वेगवान गोलंदाजही आहेत . गेल्या २० सामन्यांमध्ये त्यांचा एकदाही पराभव झालेला नाही . त्यामुळे हा दौरा आमच्यासाठी आव्हानात्मक असेल , ’’ असे लेहमन यांनी सांगितले . शाब्दिक बाणांनी घायाळ करा . . ऑस्ट्रेलियाचा संघ हा जसा आक्रमक खेळासाठी ओळखला जातो , तसाच शाब्दिक हल्ल्यांसाठीही . या दौऱ्यात भारतीय खेळाडूंवर शाब्दिक हल्ला चढवणार का , असा प्रश्न विचारल्यावर न कचरता ऑस्ट्रेलियाचा कर्णधार स्टीव्हन स्मिथने होकारार्थी उत्तर दिले . ‘‘जर ऑस्ट्रेलियाच्या खेळाडूंना शाब्दिक हल्ल्यांनी भारतांच्या खेळाडूंना घायाळ करायचे असेल तर त्यांनी ते करावे . पण असे करताना त्यांची मानसिकता चांगली असायला हवी . सरतेशेवटी मैदानात कामगिरी करून विजय मिळवला जातो . पण त्यासाठी असे काही करायची गरज लागल्यास ते करायला विरोध नसेल , ’’ असे स्मिथने सांगितले . विराट कोहली आमच्या रडारवर ‘‘विराट कोहली हा जगातील सर्वोत्तम फलंदाजांपैकी एक आहे . चार मालिकांमध्ये त्याने चार द्विशतके लगावली आहेत . सध्या तो भन्नाट फॉर्मात आहे . त्यामुळे तो सर्वप्रथम आमच्या रडारवर असेल . जर भारतात विजय मिळवायचा असेल तर कोहलीसाठी खास रणनीती आखावी लागते , तशी रणनीती आम्ही आखली आहे , ’’ असे स्मिथने सांगितले . पनेसार आणि श्रीराम यांचे अमूल्य मार्गदर्शन ‘‘भारतीय खेळपट्टय़ांवर कशी गोलंदाजी करायला हवी , याचे अमूल्य मार्गदर्शन इंग्लंडचा माजी फिरकीपटू माँटी पनेसार आणि तामिळनाडूचा माजी फिरकीपटू श्रीधरन श्रीराम यांनी आम्हाला केले आहे . फक्त फिरकी गोलंदाजीवर नाही तर वेगवान गोलंदाजीवरही आम्ही भर देणार आहोत , ’’ असे लेहमन म्हणाले . दुबईतील सरावाचा फायदा होईल ‘‘भारतात येण्यापूर्वी आम्ही दुबईमध्ये सराव केला . त्यावेळी फिरकीला पोषक असलेल्या आणि चेंडू असमान उसळी घेणाऱ्या खेळपट्टीवर आम्ही सराव केला . या खेळपट्टय़ांवर नेमकी कशी फलंदाजी करायची , याचा अभ्यास आम्ही केला आहे . पण भारताच्या दौऱ्यासाठी दुबईच्या सरावाचा नक्कीच फायदा होईल , ’’ असे स्मिथ म्हणाला .


भारतात क्रेडिट कार्डचा वापर करणाऱ्यांची संख्या दिवसेंदिवस वाढत आहे . नोटाबंदीनंतर ऑनलाईन व्यवहारांचा वापर वाढल्याने प्लॅस्टिक मनी आणि ई - वॉलेट्स लोकप्रिय झाली आहेत . या पर्यायांमध्ये क्रेडिट कार्ड्स आकर्षक वाटतात कारण ती तुम्हाला आधी खर्च करून नंतर पैसे देण्याचा पर्याय देतात आणि डिस्काऊंट्स व रिवॉर्डस्ही देतात . बाजारात नानाविध क्रेडिट कार्ड्स उपलब्ध असली तरी तुम्ही तुमच्या खर्चाच्या सवयी , एखाद्या कार्डाचे लाभ आणि त्याची आकारणी ह्यांचा विचार करून योग्य ते कार्ड निवडायला हवे . आता क्रेडिट कार्ड निवडताना नेमक्या कोणत्या गोष्टींचा विचार करावा ते पाहूया… कार्डाच्या आकारण्या काही कार्ड्स मोफत असतात – म्हणजे त्यांच्यासाठी वार्षिक शुल्क किंवा नूतनीकरण शुल्क नसते . इतर कार्ड्स एक किंवा दोन्ही शुल्क लागू करू शकतात . काही पूर्वनिश्चित परिस्थितीत ह्या दोन्ही आकारण्या माफ करतात . मुख्यतः एखाद्या कार्डपासून रिवॉर्ड्स जितकी अधिक तितकी त्याची वार्षिक आकारणी जास्त असू शकते . इतर आकारण्यांमध्ये क्रेडिट - फ्री कालावधीनंतरच्या थकित शिलकीवर व्याज आणि दंडांचा समावेश आहे . म्हणूनच एखादे कार्ड निवडण्यापूर्वी रिवॉर्ड्सच्या जागी लागणारे चार्जेस माहिती करून घेणे आवश्यक आहे . केवळ क्रेडिट - फ्री कालावधीचा फायदा घेण्यासाठी तुम्ही एखादे क्रेडिट कार्ड घेत असाल तर फ्री क्रेडिट कार्ड उपयुक्त ठरू शकेल . कोणतेही कार्ड तुम्ही घेतलेत तरी त्याचे सर्व खर्च , दंड , व्याजदर वगैरे तपासून घ्या . खर्च करण्याच्या सवयी तुमच्या जीवनशैलीप्रमाणे क्रेडिट कार्ड घ्या . उदाहरणार्थ , तुम्हाला प्रवासाची आवड असू शकेल . म्हणून तुम्ही एखादे ट्रॅव्हल कार्ड घ्यावे जे तुम्हाला मोफत लाऊंज ॲक्सेस , सवलतीच्या दरात विमान तिकिटे आणि ऑनलाईन बुकिंगसाठी रिवॉर्ड्स पॉईंट्स देते . काही विशिष्ट कंपन्यांच्या सहयोगातून विशिष्ट ब्रँड्सची खरेदी केल्यावर क्रेडिट कार्ड कंपन्या रिवॉर्ड्स आणि लाभ देतात . काही को - ब्रँडेड क्रेडिट कार्ड्सही असतात जी ब्रँड लॉयल्टीसाठी जलद लाभ देतात . उदाहरणार्थ तुम्ही नेहमी हवाई प्रवास करीत असाल तर तुम्हाला एअरलाईन को - ब्रँडेड कार्डाचा फायदा घेता येईल . या कार्डांवर तुम्ही अतिरिक्त मैलांचा प्रवास करू शकता म्हणजे विशिष्ट मर्यादा ओलांडल्यावर मिळणारा हा एक प्रकारचा डिस्काऊंटच आहे . तसेच जर तुम्ही एखाद्या शॉपिंग ब्रँडशी एकनिष्ठ असाल तर तुम्हाला एखाद्या विशिष्ट दुकानातून किंवा मॉलमधून किंवा शॉपिंग स्टोअरमधून खरेदी केल्यावर अतिरिक्त फायदे देणारे कार्ड तुम्हाला मिळू शकते . त्याउलट जर तुम्ही प्रसंगानुरूप खर्च करीत असाल आणि थोडी उधारी हवी असेल तर तुम्ही नो - फ्रिल्स कार्ड घेऊ शकता . या कार्डला प्रवेश शुल्क नसते आणि रिवॉर्ड्सही कमी असतात . व्याज आकारणी व्याजमुक्त कालावधी संपल्यानंतर क्रेडिट कार्डावरचे व्याजदर बहुधा खूप जास्त असतात . तुम्ही एखादे कार्ड निवडण्यापूर्वी ऑनलाईन शोध घ्या आणि बाजारात उपलब्ध असलेल्या क्रेडिट कार्ड्सची तुलना करून पाहा आणि कमीत कमी व्याज आकारणी करणारे उत्पादन निवडा . तसेच व्याजमुक्त कालावधी किती दीर्घ आहे याचाही विचार करा . सुरक्षीकृत व असुरक्षीकृत क्रेडिट कार्ड क्रेडिट कार्ड्स सुरक्षीकृत आणि असुरक्षीकृत अशा दोन्ही स्वरूपाची साधने म्हणून उपलब्ध असतात , तुम्ही कार्डासाठी काही तारण दिले आहे का यानुसार हा भेद असतो . सुरक्षीकृत क्रेडिट कार्डावरील क्रेडिटची मर्यादा त्यासाठी किती तारण ठेवले आहे , उदाहरणार्थ एखादी एफडी , त्यावरून निश्चित केली जाते . ज्यांना क्रेडिट इतिहास नाही किंवा जे असुरक्षीकृत कार्डासाठी पात्र नाहीत त्यांच्यासाठी अशा कार्डाची मदत होते . एकदा तुमचा क्रेडिट इतिहास प्रस्थापित झाला की तुम्ही असुरक्षीकृत कार्डांचा पर्याय स्वीकारू शकता ज्यांच्यासाठी तारण आवश्यक नसते . क्रेडिट मर्यादा तपासा एखाद्या क्रेडिट कार्डावर देऊ केलेली क्रेडिट मर्यादा त्या व्यक्तीच्या उत्पन क्षमतेवर , पत ( क्रेडिट ) पार्श्वभूमीवर वगैरे आधारित असते . जास्त क्रेडिट मर्यादेची मदत तुम्हाला एक सातत्यपूर्ण पत उपयोजन गुणोत्तर राखण्यासाठी होते . पत उपयोजन गुणोत्तर अर्थात क्रेडिट युटिलायझेशन रेशो म्हणजे तुमच्या थकित शिलकीची एकूण पत मर्यादेशी तुलना होय . पत उपयोजन गुणोत्तर जास्त असेल तर त्याचा अर्थ असा की , तुम्हाला जास्त पतपुरवठ्याची भूक आहे आणि त्याचा तुमच्या पत गुणांकनावर ( क्रेडिट स्कोअर ) नकारात्मक परिणाम होतो . चांगला क्रेडिट युटिलायझेशन रेशो राखायचा असेल तर आदर्श परिस्थितीत तुमचा क्रेडिट कार्ड्सद्वारा केलेला खर्च एकूण क्रेडिट कार्ड लिमिट ३० टक्के पुढे जाता कामा नये . म्हणून जे क्रेडिट कार्ड जास्त पतमर्यादा ( क्रेडिट लिमिट ) देऊ करते त्याची निवड करा . अदिल शेट्टी , सीईओ , बँकबझार


एखादी कथा वा कादंबरीवर आधारित नाटक वा चित्रपट म्हटलं की त्याची मूळ रूपाशी तुलना केली जातेच . त्यातही साहित्यिकांचे चाहते तर काकदृष्टीनेच त्या कलाकृतीची चिरफाड करतात . पण त्यांच्या हे लक्षात येत नाही , की प्रत्येक माध्यमाची गरज आणि हाताळणी वेगवेगळी असते . त्यानुरूप त्यात बदल करणं आवश्यक असतं . माध्यमांतरात काहीएक वेगळं अर्थनिर्णयन करायचं असू शकतं . त्यासाठी मूळ कथा वा कादंबरीतील घटना - प्रसंगांची पुनर्माडणी , त्यात बदल किंवा वेगळी भरही घालावी लागते . कारण तो त्या सर्जकाचा आविष्कार असतो . त्यामुळे मूळ साहित्यकृतीपेक्षा नवी कलाकृती अधिक उंचीवर जाऊ शकते . सत्यजीत रे , श्याम बेनेगल यांच्यासारख्या चित्रपट दिग्दर्शकांनी हे सिद्ध केलेलं आहे . म्हणूनच अशी तुलना करणं योग्य नव्हे . सदानंद देशमुख यांच्या ‘पात्र’ या कथेवर आधारित राम दौंड लिखित - दिग्दर्शित ‘हे राम’या नाटकानं हे पुनश्च एकदा सिद्ध केलं आहे . त्यांनी मूळ कथेला नवे संदर्भ देऊन ती अधिक सघन , सखोल आणि प्रत्ययकारीतेनं सादर केली आहे . एका गावी दरवर्षी रामनवमी उत्सवात रामकथेवर नाटक सादर केलं जातं . त्यात अनेक सोंग नाचवली जातात . महाराष्ट्रात अनेक गावांत अशी लोककला परंपरा श्रद्धेनं जपली जाते . पिढय़ानुपिढय़ा चालत आलेली सोंगं काढण्याची ही परंपरा आता मोडीत निघणार की काय असा प्रश्न गावात निर्माण होतो . कारण सोंगं काढणारी आधीची पिढी थकलेली असते . आपल्या वारसांनी आता ही धुरा आपल्या खांद्यावर घ्यावी अशी या पिढीची अपेक्षा असते . परंतु तरुण पिढीला त्यात जराही रस नसतो . मात्र , ही परंपरा खंडित करणं वयस्कांना मंजूर नसतं . मग नाइलाजानं आपल्याला जमेल , झेपेल तोवर आपणच ही प्रथा पाळू या असं ते ठरवतात . यात रामाचं पात्र साकारणारा प्रभू हा मांग समाजातला एक गरीब तरुण आहे . त्याला हे पात्र रंगवण्याची नशा आहे . गावात त्यामुळे त्याला मान मिळतो ; जो त्याचा आत्मसन्मान वाढवतो . १८८५ साली न्या . महादेव गोविंद रानडे यांनी गावात उत्सवावरून झालेल्या तंटय़ात निकाल देताना मांग समाजातील प्रभूच्या घराण्याला हा मान बहाल केलेला आहे . आणि याचा प्रभूला सार्थ अभिमान आहे . गावाबाहेर मसणवटीनजीक राहणारा प्रभू बायकोसह रोजंदारीवर मजुरी करून कशीबशी गुजराण करत असतो . त्याच्या मोडकळीला आलेल्या झोपडीची डागडुजी करायला त्यांच्याकडे पैसे नसतात . तरीही रामाचं पात्र साकारण्यासाठी तो पदरचे पैसे खर्च करत असतो . त्याकरता कर्ज काढून ते वर्षभर तो फेडत बसतो . रामाचं पात्र साकारण्यापूर्वी दीडेक महिना तो शुचिर्भूत होण्यासाठी आहार , मैथुनादी गोष्टींपासून श्रद्धेनं दूर राहतो . त्याच्या बायकोला ( नागीताला ) त्याचं हे सोंग वठवणं बिलकूल आवडत नाही . हाता - तोंडाची गाठ पडण्यासाठी राब राब राबूनही चार सुखाचे घास मिळत नसताना हे नस्ते धंदे करणाऱ्या नवऱ्याविषयी तिला चीड असते . पण प्रभूच्या या वेडापुढे तिचं काही चालत नाही . यंदा नवमीच्या उत्सवाचं चित्रीकरण करण्यासाठी डिस्कव्हरी चॅनलची टीम येणार असल्याचं वर्तमान कळल्यावर सोंगं घेण्यासाठी गावकऱ्यांमध्ये अहमहमिका सुरू होते . तरणी पोरंही त्यासाठी पुढं सरसावतात . टीव्हीवर नाटकाचं प्रक्षेपण होणार असल्याने त्यात काम करणारे प्रकाशझोतात येणार असतात . प्रथम रामाची मुलाखत चित्रित केली जाणार असते . त्यामुळे अचानक प्रभूला महत्त्व येतं . गावातल्या नेत्यांना प्रभूला मिळालेलं हे महत्त्व चांगलंच खुपतं . पण त्यांचा नाइलाज असतो . ते मग चित्रीकरणात खुसपटं काढून ते बंद पाडतात . त्यातच एका घटनेनं त्यांना आयतंच कोलीत मिळतं आणि प्रभूकडून रामाची भूमिका काढून घेतली जाते . प्रभूला हा धक्काच असतो . तो अंथरूण धरतो . मग पैसे कमावण्याकरता पात्रांची बोली लावण्याची शक्कल लढवली जाते . रामाचं पात्र रंगवण्याची बोली दारूडय़ा पिंटूशेट पैशाच्या जोरावर जिंकतो . अन्य पात्रंही भारी रकमेत विकली जातात . पण राक्षसाचं काम करायला मात्र कुणीच मिळत नाही . कारण हे पात्र रंगवणारा माणूस पुढच्या सहा महिन्यांतच गचकतो अशी गावात बोलवा असते . अशा घटना गेल्या दोन वर्षांत घडलेल्या असतात . त्यामुळे कुणीही हे पात्र करायला पुढे येत नाही . आणि या पात्राविना उत्सवाची सांगताही होऊ शकत नाही . राक्षसाचं पात्र वठवणाऱ्याला मंडळ मग पाच हजार रुपये देऊ करतं . परंतु तरीही कुणीच राजी होत नाही . शेवटी नेतेमंडळी प्रभूला साकडं घालतात . नागीता त्याला विरोध करते . पण गावच्या इभ्रतीखातर प्रभू राक्षस साकारायला तयार होतो . . लेखक - दिग्दर्शक राम दौंड यांनी मूळ कथेचा विस्तार करताना त्यात वर्तमान सामाजिकतेचं व जागतिकीकरणामुळे समाजमानसात निर्माण झालेल्या वखवखीचं अस्तर आणखीन गडद केलं आहे . मूळ कथेतील काही प्रसंगांची पुनर्माडणी करून , तसंच त्यात नवी भर घालून त्यांनी आशय अधिक टोकदार केला आहे . पण मूळ कथेचा शेवट लेखकानं सकारात्मक केलेला असताना नाटकात मात्र तो नकारात्मक करण्यामागचं प्रयोजन कळलं नाही . ही त्रुटी वगळता ‘हे राम’चा प्रयोग मात्र दृष्ट लागण्याजोगा होतो . प्रयोगाचं अस्सल गावरान अनघडपण ( १ं६ल्ली२२ ) प्रेक्षकाची पकड घेतं . असंख्य पात्रांची रेलचेल असणारं हे नाटक हाताळणं येरागबाळ्याचं काम नोहे . यातलं प्रत्येक छोटं - मोठं पात्र लक्षवेधी करणं ही तर खचितच सोपी गोष्ट नाही . राम दौंड या दोन्ही कसोटय़ांत खरे उतरले आहेत . खरं तर पात्रनिवडीतच त्यांनी अर्धीअधिक लढाई जिंकलेली आहे . विधीनाटय़ाचा बाज , त्यातली संगीत - नृत्य - मुक्त अभिनयादी आयुधं त्यांनी प्रयोगात चपखल योजली आहेत . परिणामी प्रयोग अत्यंत प्रभावी झाला आहे . दृक् - श्राव्य - काव्यानुभव देणारा हा अप्रतिम प्रयोग रसिकांच्या दीर्घकाळ स्मरणात राहील यात शंकाच नाही . ‘हे राम’च्या यशस्वीतेत लेखक - दिग्दर्शक राम दौंड यांच्या बरोबरीने तोलामोलाची कामगिरी केली आहे ती विनोद राठोड ( प्रकाशयोजना ) , आशुतोष वाघमारे ( संगीत ) , अरुण कदम ( नेपथ्य ) , संतोष पवार ( वेशभूषा ) व रंगभूषाकारांनी ! सूचक नेपथ्य , वास्तवदर्शी वातावरणनिर्मिती करणारी प्रकाशयोजना , लोककलेतलं लय - ताल - सुरांचं गारूड , अस्सल वेशभूषा यांचं सुंदर रसायन जमून आल्याने नाटकाची उंची शिगेला पोहोचते . या नाटकाचं यश हे समूहाचं आहे . तब्बल ५५ कलाकार यात काम करत आहेत . आणि प्रत्येकानं सर्वस्व झोकून हे नाटक तोललं आहे . रंगमंचावरचं नुसतं अस्तित्व ते एखाद् दुसरं वाक्य वाटय़ाला आलेल्या कलाकारांनीही आपली भूमिका मनःपूर्वक वठवली आहे . यात निशांत कदम हा कलाकार प्रभूची भूमिका अक्षरशः जगला आहे असंच म्हटलं पाहिजे . या भूमिकेसाठी आवश्यक लोभस व्यक्तिमत्त्व , लय - तालाचं सजग भान , शब्दोच्चारावरील हुकूमत आणि संवादी चेहरा त्यांच्यापाशी मूळातच आहे . या सर्वाचा सुयोग्य व संयत वापर त्यांनी केला आहे . प्रभूच्या मनातली तसंच प्रत्यक्षातली भावनिक आंदोळ , त्यातले चढउतार त्यांनी प्रत्ययकारीतेनं दर्शविले आहेत . प्रभूच्या बायकोची - नागीताची उलघाल , तिचा भावोद्रेक , तिची तडफड , नवऱ्याच्या वेडाचारामागचं निरागसपण जाणवल्यावर तिला झालेली उपरती , अशुभाच्या सावटापासून त्याला वाचवण्यासाठी तिनं केलेली व्यर्थ धडपड या स्थित्यंतरांचा आलेख तेजस्वी परब यांनी उत्कटपणे रेखाटला आहे . उदय भ्राथे यांनी दारुडय़ा पिंटूशेठ साकारला आहे . पैशाचा माज व त्यातून आपल्याला पाहिजे ते साध्य करण्याची आलेली गुर्मी , रामाचं पात्र साकारण्याची पात्रता आपल्यात नाही - हा साक्षात्कार झाल्यावर परतीचा मार्ग न उरल्याने पिंटूशेठची झालेली दयनीय फरफट आणि पश्चात्ताप त्यांनी यथार्थरीत्या दाखवला . गोटीराम झालेल्या गौतम गायकवाड यांनी आपल्या अर्कचित्रात्मक शैलीने धमाल आणलीय . अमोल गवारे ( चेअरमन ) , महेंद्र पाटील ( सरपंच ) , सौरभ रानडे ( पाटील ) यांच्यासह सर्वाचीच कामं लक्षणीय झाली आहेत . काहीही करून चुकवू नये असा हा नाटय़ानुभव आहे .


पुरुष आणि स्त्रियांमधील नोकरी करणाऱ्यांच्या संख्येतील आणि पगारातील तफावत काळानुसार कमी होत चालली आहे . काही क्षेत्रांमध्ये खऱ्या अर्थाने “समानता” अजून दुर्मिळ असली तरी आज स्त्रियांसाठी आर्थिक स्वातंत्र्य अधिक सुलभ झालेले आहे . तुम्ही किती पैसा मिळवता यावर अवलंबून नसून तुम्ही त्या पैशाची व्यवस्था कितपत नीट करता यावर अवलंबून असतात . आर्थिक बाबींसाठी घरातील पुरुषांवर अवलंबून न राहाता दैनंदिन खर्चाचा वाटा स्वतः उचलल्याने मिळवता येत नाही . त्यासाठी रिटायरमेंटसाठी बचत करणे , अडचणीसाठी निधी तयार करून ठेवणे , आणि त्याहून महत्वाचे म्हणजे तुमच्या महत्वाकांक्षा पूर्ण करण्यासाठी सुज्ञपणे गुंतवणूक करणे महत्वाचे आहे . अधिकाधिक स्त्रिया त्यांच्या महत्वाकांक्षा कशा पूर्ण करू शकतील आणि आर्थिक सुबत्ता कशी मिळवू शकतील त्याविषयी काही महत्त्वाच्या गोष्टी . . आपले लक्ष्य निर्धारित करा एक स्त्री म्हणून तुमच्या काही आकांक्षा आहेत . त्या पूर्ण करण्यासाठी पैसा ही एक महत्वाची बाब आहे . स्वतःसाठी काही अल्प , मध्यम आणि दीर्घ कालावधीचे लक्ष्य निर्धारित करा . तुमच्याकडे किती कालावधी आणि पैसा आहे याची नोंद घ्या उदाहरणार्थ , एक अल्पावधी लक्ष्य असे असू शकते की तुम्हाला सहलीसाठी जायचे आहे , मध्यम कालावधीचे लक्ष्य असे असू शकते की कार खरेदीसाठी पैसा जमवायचा आहे , आणि दीर्घावधी लक्ष्य असू शकते की रिटायरमेंटसाठी बचत करायची आहे . या लक्ष्यांसाठी तुम्ही आपल्या बचतीचे विभाजन म्युच्युअल फंड , पीपीएफ , एनपीएस आणि मुदत ठेवी यांच्यात करू शकता . तुमच्या या आकांक्षांना अधिक लहान , सोप्या , मासिक टप्प्यांतून कसे पूर्ण करता येईल हे जाणून घेण्यासाठी एखाद्या आर्थिक सल्लागाराशी बोला . यासाठी लागणाऱ्या पैशाचा आकडा पाहून बुजून जाऊ नका . पुरेसा वेळ आणि योग्य आर्थिक उपकरण वापरून कोणतेही लक्ष्य पूर्ण करता येते . म्युच्युअल फंडमध्ये एसआयपी सुरू करा स्वतःच्या खिशावर अधिक भार न टाकता किंवा आर्थिक कुचंबणा न करून घेता शिस्तबद्धपणे बचतीची गुंतवणूक करून संपत्ती निर्माण करण्यासाठी म्युच्युअल फंडात एसआयपी करणे सर्वोत्तम मार्ग आहे . तुम्ही योग्य त्या म्युच्युअल फंड योजनेमध्ये किमान महिन्याला किमान ५०० रुपये एवढी रक्कम गुंतवणूक करा , यामधून दीर्घ कालावधीत आकर्षक परतावा मिळवू शकता . तुम्ही तुमची जोखीम पत्करण्याची क्षमता आणि गुंतवणूक कालावधीच्या आधारावर तुमच्या फंडाची निवड करू शकता . तुम्ही कलम 80सी अंतर्गत कर - बचत करण्यासाठी एखाद्या ईएलएसएस योजनेत गुंतवणूक करू शकता , ज्यातून 3 वर्षे पैसा काढता येत नाही . एसआयपीचा सर्वात मोठा फायदा म्हणजे तुम्हाला बाजाराच्या चढ - उतारीकडे लक्ष द्यावे लागत नाही . दीर्घ काळात रुपी - कॉस्ट - एव्हरेजिंग म्हणजेच गुंतवणूक - खर्च - सरासरी मुळे जोखीम फार कमी होतो . आरोग्यविमा काढा जर तुम्ही तुमच्या कंपनीकडून मिळणाऱ्या आरोग्यविम्यावर अवलंबून आहात , तर आता तुम्ही निराळी आरोग्यविमा पॉलिसी काढण्याची वेळ आलेली आहे . याचे कारण म्हणजे कंपनीकडून असलेल्या आरोग्यविम्याचे कव्हर पुढील काळात पुरेसे ठरेलच असे नाही . तसेच , जर तुम्ही दोन नोकऱ्यांच्या दरम्यानच्या काळात असलात , किंवा एखादा मोठा ब्रेक घेत असलात , तर त्यावेळी तुमच्याकडे आरोग्यविमा कव्हर नसेल . आरोग्यविमा पॉलिसीमुळे तुमचे दवाखान्यात दाखल होण्याआधीचे आणि नंतरचेही खर्च भागवले जातात . तसेच तुम्ही देत असलेल्या आरोग्य विमा प्रीमियमवर तुम्हाला २५ हजारांपर्यंतची वार्षिक कर सूट कलम ८० डी प्रमाणे मिळतेच . आकस्मिक निधी तयार करा या गुंतवणुकींच्या व्यतिरिक्त तुमच्याकडे ६ ते १२ महिन्यांच्या खर्चासाठी एक निधी तयार केलेला असावा , ज्याचा उपयोग आकस्मिक घटना जसे नोकरी जाणे , आजारपण इत्यादींना सामोरे जाण्यासाठी करता येईल . या निधीचा उद्देश म्हणजे जर अचानक तुमचे उत्पन्नात नुकसान झाले किंवा उत्पन्न बंद झाले तर तुमच्या दैनंदिन खर्चांसाठी , बिले आणि घरभाडे भरणे , तसेच कर्जाचे हप्ते भरण्यासाठी आहे . आदिल शेट्टी सीईओ , बँकबझार


आयपीएलच्या नव्या मोसमात आता रंगत निर्माण झाली आहे . आतापर्यंत केवळ सनरायझर्स हैदराबाद संघ बाद फेरीत पोचला आहे . चेन्नई सुपर किंग्ज उंबरठ्यावर आहे . मात्र , अन्य दोन जागांसाठी मात्र पाच संघ शर्यतीत आहेत . गुणतक्त्यात सध्या तीन संघांचे 12 गुण आहेत , तर गतविजेता मुंबई आणि बंगळूर संघांचे दहा गुण आहेत . क्रिकेट हा नेहमीच अनिश्चिततेचा खेळ राहिल्यामुळे यांपैकी कोणत्याही दोन संघांना बाद फेरीचे तिकीट मिळू शकते . अशी आहे पाच संघांना संधी कोलकता - सध्या तिसऱ्या स्थानी . सलग दोन पराभवानंतर पंजाबविरुद्ध मोसमातील सर्वोच्च धावसंख्या उभारून मुसंडी . राजस्थानविरुद्ध विजय मिळविल्यास त्यांचे 14 गुण . त्यामुळे बाद फेरीची सर्वाधिक संधी . शेवटचा सामना राजस्थानकडून हरले तरी संधी राहील . त्यासाठी राजस्थान किंवा पंजाब त्यांचा अखेरचा सामना हरायला हवे . राजस्थान - सलग तीन विजय मिळवून पहिल्या चारांत . उर्वरित दोन्ही सामने जिंकून सोळा गुणांसह बाद फेरी गाठण्याचा प्रयत्न ; पण कोलकता त्यांच्यापुढे जाऊन उपयोग नाही . कारण , निव्वळ धावगती त्यांना मदत करू शकणार नाही . पंजाब - ख्रिस गेल , लोकेश राहुल , ऍण्ड्रयू टाय आणि मुजीब उर रहमान यांच्यामुळे एकवेळ बाद फेरी निश्चित मानली जात होती ; पण त्यानंतर केवळ एकच विजय मिळाल्याने अडचणीत . राहुल आणि गेल यांच्यावर प्रामुख्याने मदार . एकत्रित कामगिरी आवश्यक . त्यासाठी मुंबई , पंजाबवर विजय आवश्यक . मुंबई - अखेरचे दोन सामने कुठल्याही परिस्थितीत जिंकायलाच हवेत . उद्या पंजाबविरुद्ध हरल्यास आव्हान संपुष्टात . दोन्ही सामने जिंकल्यानंतरही संकट राहिल्यास निव्वळ धावगती मदतीस येईल . बंगळूर - सध्या सातव्या स्थानावर असले तरी , दोन मोठे विजय त्यांना बाद फेरीत घेऊन जाऊ शकतील . इथे दोन्ही सामने जिंकणे आणि ते देखील मोठ्या फरकाने हे महत्त्वाचे आहे . असे झाल्यास समान गुण होतील आणि निव्वळ धावगती फायद्याची ठरेल .


बॉलिवूड अभिनेता रणवीर सिंग आणि अभिनेत्री दीपिका पदुकोण सध्याच्या घडीला ‘मोस्ट हॅपनिंग कपल’ म्हणून ओळखले जाते . बऱ्याच वर्षांपासून दीपिका आणि रणवीर एकमेकांना डेट करत असले तरीही आता मात्र त्यांच्या नात्याची समीकरणं पूर्णपणे बदलली आहेत . इतकेच नव्हे तर त्या दोघांच्या ब्रेकअपच्या चर्चांनाही उधाण आले आहे . ‘पद्मावती’च्या ‘थ्री - डी’ट्रेलर लाँच सोहळ्यानंतर हा सर्व प्रकार उघड झाला . मुख्य म्हणजे या सोहळ्यानंतर रणवीरने केलेल्या ट्विटमधून त्याच्या बोलण्याचा रोख नेमका कोणाकडे होता , याचा अंदाज अनेकांना लावता आला नाही . ‘आज दिवसाच्या सुरुवातीला पहिल्यांदाच एका मधमाशीने डंख मारला . त्याविषयीचे फोटो पोस्ट करायचा विचार होता . परंतु , नंतर मी ठरवलं मला त्या मधमाशीला उगाचच प्रसिद्ध करायचे नाही . हाहाहा’ , असे त्याने ट्विट केले . या ट्विटनंतर त्याने आणखी एक उपरोधिक ट्विट केले . त्याच्या ट्विटमधील शब्द पुन्हा एकदा फॉलोअर्सपुढे कोडे निर्माण करुन गेली . पण , त्याच्या सुजाण चाहत्यांच्या आणि काही नेटकऱ्यांच्या मते मात्र रणवीरने हे ट्विट दीपिकाला उद्देशूनच केले आहे . रणवीरने नेमके असे ट्विट का केले , याचा खुलासा सूत्रांनी एका वृत्तपत्राला दिलेल्या माहितीत केला . संजय लीला भन्साळी दिग्दर्शित ‘पद्मावती’च्या ‘थ्री - डी ट्रेलर लाँच सोहळ्याच्या निमंत्रण पत्रिकांवर शाहिद कपूर , रणवीर सिंग आणि दीपिका पदुकोण या तिन्ही कलाकारांची नावे नव्हती . कलाकारांच्या टीमलाही याविषयी सांगण्यात आले होते . त्यामुळे या कार्यक्रमाला ‘पद्मावती’च्या स्टारकास्टचे जाणे अपेक्षित नव्हते . पण , दीपिकाने अगदी शेवटच्या क्षणी या कार्यक्रमाला जाण्याचा निर्णय घेतला . तिने कार्यक्रमाला जाण्यापूर्वी रणवीर आणि शाहिदला याची काहीच कल्पनाही दिली नाही , ज्यामुळे तेही तिच्यावर नाराज असल्याचे म्हटले जात आहे . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ दीपिका या कार्यक्रमाला येणार नसल्याचे कार्यक्रमाच्या ठिकाणीही सांगण्यात आले होते . पण , शेवटच्या क्षणी इतर सहकलाकारांशिवाय तिचे या ट्रेलर लाँच सोहळ्याला पोहोचणे अनेकांसाठी अनपेक्षित होते . दीपिका या कार्यक्रमाला हजर होती त्यावेळी शाहिद आणि रणवीर मात्र कोणत्याच महत्त्वाच्या कामात कामात व्यग्र नव्हते . त्यामुळे जर तिने या दोन्ही कलाकारांना याविषयीची कल्पना दिली असती तर त्यांनीही कार्यक्रमाला हजेरी लावली असती , अशी माहिती सूत्रांनी दिली . दीपिकाचे असे वागणे रणवीरला मुळीच पटले नसल्यामुळे शेवटी त्याने उपरोधिक ट्विट करत आपल्या भावना व्यक्त केल्या . रणवीरच्या या ट्विटनंतरच दीपिका आणि त्याच्या नात्यात ‘ऑल इज नॉट वेल’ असल्याचे स्पष्ट झाले . त्या प्रसंगापासून या दोन्ही कलाकारांनी एकमेकांशी बोलणेही टाळल्याचे म्हटले जातेय .


आशियाई क्रीडा स्पर्धेतील माजी ब्रॉंझपदक विजेता मौसम खत्री आणि पवन कुमार हे या वर्षी होणाऱ्या आशियाई क्रीडा स्पर्धेसाठी भारतीय कुस्ती संघासाठी पात्र ठरले . निवड चाचणीतील 57 किलो वजनी गटातील निर्णय आता बुधवारी ( ता . 13 ) होणार आहे . भारतीय संघ निवड चाचणीसाठी शनिवारी सोनीपत येथे निवड चाचणीचे आयोजन करण्यात आले होते . विशेष म्हणजे सुशील कुमार आणि बजरंग पुनीया यांना यापूर्वीच्या कामगिरीच्या जोरावर थेट संघात प्रवेश देण्याचा निर्णय यापूर्वीच घेण्यात आला होता . 2010च्या स्पर्धेत ब्रॉंझपदक मिळविणाऱ्या मौसम खत्रीने पात्रता सिद्ध करताना साक्षी मलिकचा नवरा सत्यव्रत काडियन याचा पराभव केला . दरम्यान , महिला संघ निवडीसाठी उद्या लखनौ येथे निवड चाचणी होणार आहे . घोळ 57 किलोचा निवड चाचणीत 57 किलो वजनी गटाचा घोळ कायम राहिला . या गटातून राष्ट्रकुल सुवर्ण विजेता असल्याने राहुल आवारेने आपल्यालाही थेट प्रवेश देण्याची मागणी केली होती . मात्र , महासंघाने ती फेटाळली . राहुल निवड चाचणी देणार नाही हे यापूर्वीच माहीत असल्यामुळे महाराष्ट्राने उत्कर्ष काळेचे नाव पाठवले . त्याने एक लढत जिंकली . आव्हानवीर संदीप तोमरकडून तो हरला . पण , त्याने रवी कुमारवर विजय मिळविला . पुढे रवीने संदीप तोमरला हरवले . या वजनी गटातील निकाल न लागल्यामुळे आता या वजनी गटाचा निर्णय राखून ठेवण्यात आला आहे . आता चाचणी देणाऱ्या मल्लांमध्येच बुधवारी ( ता . 13 ) पुन्हा निवड चाचणी होईल , असे कुस्तीगीर महासंघाचे सचिव विनोद तोमर यांनी सांगितले . आशियाई स्पर्धेसाठी पात्र ठरलेले मल्ल ः फ्री - स्टाइल ः पवन कुमार ( 86 किलो ) , मौसम खत्री ( 97 किलो ) , सुमीत ( 125 किलो ) , बजरंग पुनिया ( 61 किलो ) , सुशील कुमार ( 74 किलो ) ग्रीको रोमन ः ग्यानेंद्र ( 60 किलो ) , मनीष ( 67 किलो ) , गुरप्रीत सिंग ( 77 किलो ) , हरप्रीत सिंग ( 87 किलो ) , हरदीप ( 97 किलो ) , नवीन ( 125 किलो )


अस्थिमज्जेशी संबंधित मल्टिपल मायलोमा व अमायलोयडोसिस या रोगांमध्ये ग्रीन टीमधील संयुग गुणकारी ठरते . असे दिसून आले आहे . वॉशिंग्टन विद्यापीठातील संशोधनानुसार एपिगॅलोकॅटेसीन ३ गॅलेट हे संयुग पॉलिफेनॉल गटातील असून ती ग्रीन टीच्या पानांमध्ये आढळून येते . ते मल्टिपल मायलोमा व अमायलोयडोसिस या रोगांनी ग्रस्त असलेल्या रुग्णांना उपकारक ठरते . लाइट चेन अमायलॉइडोसिस या रोगात शरीराच्या एका भागातील प्रतिपिंड विविध अवयवांमध्ये पसरतात , त्यात हृदय व मूत्रपिंडाचा समावेश असतो . यात लाइट चेन अमायलॉइडोसिसचा उलगडा आवश्यक होता व त्यावर ग्रीन टीमधील संयुग कसे काम करते हे समजते . असे वॉशिंग्टन विद्यापीठाचे प्राध्यापक जॅन बिशके यांनी म्हटले आहे . लाइट चेन अमायलॉइडोसिस अस्थिमज्जा रोगाच्या रुग्णांमधून वेगळे काढले गेले . व नंतर त्यावर ग्रीन टीमधील संयुगाचे वेगवेगळे प्रयोग करण्यात आले . एपिगॅलोकॅटेसीन ३ गॅलेट या संयुगाचा परिणाम पार्किन्सन व अल्झायमर या रोगांमध्ये तपासण्यात आला . त्यात दोन्ही रोगांत साचत जाणाऱ्या घातक प्रथिनांना हे संयुग अटकाव करते . असे दिसून आले . लाइट चेन अमायलॉइडोसिसची पुनरावृत्ती व त्यांचे साचत जाणे यात थांबवले जाते .


गॉल : फिरकीला साथ देणाऱ्या खेळपट्टीवर ऑस्ट्रेलियाची भंबेरी उडते , हे पुन्हा एकदा सिद्ध करत श्रीलंकेने दुसऱ्या क्रिकेट कसोटी सामन्यातही 229 धावांनी दणदणीत विजय मिळविला . या विजयासह श्रीलंकेने प्रथमच ऑस्ट्रेलियाविरुद्धची कसोटी मालिकाही जिंकली . फिरकीचा आखाडा बनलेल्या या खेळपट्टीवर अडीच दिवसांतच निकाल लागला . श्रीलंकेने दिलेल्या 413 धावांच्या अशक्यप्राय आव्हानासमोर ऑस्ट्रेलियाचा दुसरा डाव अवघ्या 183 धावांत संपुष्टात आला . आशिया खंडातील हा ऑस्ट्रेलियाचा सलग आठवा पराभव आहे . कसोटी क्रमवारीत ऑस्ट्रेलिया अव्वल स्थानी आहे , तर श्रीलंका सातव्या क्रमांकावर आहे . अनुभवी फिरकी गोलंदाज रंगना हेराथ आणि दिलरुवान परेरा यांच्या गोलंदाजीसमोर ऑस्ट्रेलियाच्या फलंदाजांनी दुसऱ्या डावातही सपशेल नांगी टाकली . या दोघांनी मिळून दुसऱ्या डावात आठ फलंदाज बाद केले . सलामीवीर डेव्हिड वॉर्नरने 41 धावा करत एकाकी झुंज देण्याचा प्रयत्न केला . पण त्याला दुसऱ्या कुठल्याही फलंदाजाकडून समर्थ साथ लाभली नाही . मालिका गमावण्याचा दिसत असलेला धोका , धावांचा डोंगर आणि फिरकीला कमालीची साथ देणारी खेळपट्टी यांसमोर ऑस्ट्रेलियाचे सर्वच फलंदाज हतबल झाले होते . दिलरुवान परेराने एकाच सामन्यात दहा बळी आणि अर्धशतक अशी अफलातून कामगिरी करत श्रीलंकेच्या ऐतिहासिक विजयात सिंहाचा वाटा उचलला . त्यालाच ‘सामनावीर‘ घोषित करण्यात आले .


बदलती हालचालहीन व अधिकाधिक बैठी जीवनशैली असंख्य मानसिक आजारांना निमंत्रण देणारी असून स्मृतिभ्रंशाची व्याधी सध्या जगभरात व्यापू लागली आहे . या आजारावर सुरू असलेल्या ताज्या अभ्यासानुसार दररोज वेगाने चालल्यास तसेच हलका व्यायाम केल्यास स्मृतिभ्रंश होण्याचा धोका कमी होतो , असे सिद्ध झाले आहे . अमेरिकेतील विस्कॉन्सिन - मॅडीसन विदय़ापीठातील संशोधकांनी ज्यांच्या पालकांना स्मृतिभ्रंशाचा आजार होता अशा शेकडो लोकांचा अभ्यास केला . या अभ्यासात उतारवयातील लोकांचा सहभाग होता . आनुवंशिकतेमुळे स्मृतिभ्रंशाचा जास्त धोका असलेल्यांनाही सध्या या आजाराचा मागमूस नसलेल्यांना या अभ्यासात सहभागी करण्यात आले होते . त्यांच्यासाठी विशिष्ट प्रकारची हालचाल होईल अशा चालण्याच्या व्यायामांची आखणी करून देण्यात आली . शारीरिक व्यायामांचा या लोकांच्या ग्लुकोज चयापचयावर काय परिणाम झाला या माहितीचे विश्लेषण करण्यात आले . ग्लुकोज चयापचय हे मज्जासंस्थेच्या आरोग्याचे आणि क्रियाकल्पाचे मोजमाप करण्याचे एकक आहे . स्मृतिभ्रंशाने पीडित रुग्णांच्या मेंदूच्या काही भागांमध्ये ग्लुकोज चयापचय प्रमाण कमी असते . संशोधकांनी १८ एफ - फ्लोरोडोऑक्सिग्लुकोज या इमेजिंग तंत्रज्ञानाचा वापर करून मेंदूतील ग्लुकोज चयापचयाचे मोजमाप केले . यात मध्यम स्वरूपाच्या शारीरिक हालचालींमुळे मेंदूतील ग्लुकोज चयापचयाचे प्रमाण वाढल्याचे आढळून आले . त्याचप्रमाणे ज्या लोकांनी ६८ मिनिटांपेक्षा जास्त काळ वेगाने चालण्याचा व्यायाम केला त्यांना याचा अधिक फायदा झाला असल्याची नोंद संशोधकांनी केली आहे . स्मृतिभ्रंशाच्या आजारामुळे लोक निराश होतात , तर जोरात चालण्यासारख्या व्यायामामुळे आजाराच्या वाढीवर आळा घालता येण्याची शक्यता असल्याचे विसकॉन्सन - मॅडीसन विदय़ापीठाचे रायन डोगर्टी यांनी सांगितले . हा अभ्यास ‘अल्झायमर डिसीस’ या नियतकालीकात प्रसिद्ध करण्यात आला आहे .


दिवाळीनिमित्त सलमान खान , शहारुख खान , एकता कपूर , आलिया भट्ट यांनी आपल्या घरी दिवाळी पार्टीचं आयोजन केलं होतं . संजय दत्तनेदेखील आपल्या राहत्या घरी दिवाळी पार्टीचं आयोजन केलं . या पार्टीला बॉलीवूडमधल्या अनेक तारेतारकांनी उपस्थिती लावली होती , पण एका वेगळ्याच कारणाने संजय दत्तची दिवाळी पार्टी चर्चेचा विषय ठरली . गेल्या काही दिवसांपासून संजय दत्त आणि सलमान खान यांच्या मैत्रित कटुता आली अशाप्रकारच्या चर्चांना उधाण आलं होतं . पण संजय दत्तच्या दिवाळी पार्टीत उपस्थिती लावून सलमानने साऱ्या चर्चेला पूर्णविराम दिला आहे . १९९३च्या साखळी बॉम्बस्फोटावेळी अवैध शस्त्रास्त्र बाळगल्याप्रकरणी शिक्षा भोगून संजय बाहेर आल्यानंतर बॉलीवूडमधल्या अनेक सेलिब्रेटींनी त्याची भेट घेतली होती पण सलमान मात्र कुठेच दिसला नाही , त्यामुळे साहजिकच या दोघांच्या मैत्रिच्या नात्यामध्ये दुरावा आल्याच्या चर्चा सुरू होत्या . पण भाई जान सलमाने जॅकलिनसोबत उपस्थिती लावून संजयसोबत आपली मैत्री अजूनही टिकून आहे हे पुन्हा दाखवून दिलं . बुधवारी आयोजित केलेल्या दिवाळी पार्टीत बॉलिवूडमधल्या अनेक तारे तारका उपस्थित होत्या . विद्या बालनदेखील पती सिद्धार्थ रॉय कपूरसोबत आली होती . ‘लगे रहो मुन्ना भाई’ या चित्रपटात संजय आणि विद्याने एकत्र काम केलं होतं , आज मी माझ्या सर्वात आवडत्या कलाकाराला भेटली असं लिहित संजय दत्तच्या पार्टीतला फोटो तिने इन्स्टाग्रामवर शेअर केला . आमिर खानने देखील पार्टीला उपस्थिती लावली पण यावेळी मात्र तो एकटाच पार्टीत दिसला . याशिवाय शिल्पा शेट्टी , अनिल कपूर , सोनाली बेंद्रे , ऋषि कपूर अशा अनेक कलाकारांची मांदियाळी होती .


अखिल भारतीय मराठी चित्रपट महामंडळाच्या नुकत्याच झालेल्या पंचवार्षिक निवडणुकीत महामंडळाच्या विद्यमान अध्यक्षांसह दोघा माजी अध्यक्षांच्या आघाडीचा पार धुव्वा उडाला . निवडणुकीत निर्माते मेघराज राजेभोसले यांच्या ‘समर्थ आघाडी’ने एकूण चौदापैकी बारा जागांवर विजय मिळवून महामंडळात ‘समर्थ’पणे प्रवेश केला . स्वतः मेघराज ‘निर्माता’ या विभागातून निवडून आले आहेत . निवडणुकीचा निकाल जाहीर झाला आणि भल्याभल्यांना धक्का बसला . महामंडळाची निवडणूक या वेळी कधी नव्हे इतकी चुरशीची झाली . एक , दोन नव्हे , तर चक्क नऊ आघाडय़ा निवडणूक रिंगणात होत्या . यात महामंडळाचे मावळते अध्यक्ष विजय पाटकर , माजी अध्यक्ष प्रसाद सुर्वे , माजी अध्यक्ष विजय कोंडके यांच्याही स्वतंत्र आघाडय़ांचा समावेश होता . मात्र मतदारांनी त्यांना आणि त्यांच्या आघाडीतील उमेदवारांना धूळ चारत मेघराज राजेभोसले यांच्या आघाडीतील उमेदवारांवर विश्वास टाकला . महामंडळामधील वाद , हाणामाऱ्या आणि भ्रष्टाचार , मावळत्या महामंडळाच्या कार्यकाळात एक नव्हे , तर तीन झालेले अध्यक्ष , त्या प्रत्येकाचा कारभार हे सर्व या निवडणुकीतील महत्त्वाचे मुद्दे होते . ‘समर्थ आघाडी’ने एक विद्यमान आणि दोन माजी अध्यक्षांना पराभवाची धूळ चारत मिळविलेले यश आणि गेल्या पाच वर्षांतील महामंडळाचा एकूण कारभार या पाश्र्वभूमीवर महामंडळाचे सदस्य तसेच मराठी चित्रपटसृष्टीशी संबंधित असलेल्या सगळ्यांच्या ‘समर्थ आघाडी’कडून काही अपेक्षा आहेत . मेघराज राजेभोसले आणि त्यांच्या सर्व सहकाऱ्यांवर खूप मोठी जबाबदारी आहे . निवडणुकीतील या यशाबद्दल मेघराज यांच्याशी चर्चा करताना हाच मुद्दा पहिल्यांदा उपस्थित केला तेव्हा त्यांनीही तो मान्य केला . आमच्यावर फार मोठी जबाबदारी आणि मोठे आव्हान असल्याचे सांगून असून ‘अखिल भारतीय मराठी चित्रपट महामंडळा’चा येत्या पाच वर्षांतील कारभार स्वच्छ आणि पारदर्शक करण्यावर आपला सर्वाधिक भर असेल , असे मेघराज यांनी ‘रविवार वृत्तान्त’ला सांगितले . भल्या भल्या मातब्बरांच्या आघाडय़ांचा धुव्वा उडवून हे यश कसे मिळविले , असे विचारले असता राजेभोसले म्हणाले , गेल्या पाच वर्षांतील या लोकांची निष्क्रियता , अध्यक्षपद मिळविण्यासाठी केलेले वाद सगळ्यांनी पाहिले . चित्रपटसृष्टी आणि कलाकार , निर्माते , तंत्रज्ञ , कामगार यांचे प्रलंबित प्रश्न सोडविण्यासाठी कोणतेही ठोस काम या काळात झाले नाही . महत्त्वाचे म्हणजे या मंडळींनी सगळ्यांचा विश्वास गमावला आणि त्याचा थेट परिणाम मतदानावर झाला . तसेच अखिल भारतीय मराठी नाटय़ परिषदेच्या पुणे शाखेचा कोषाध्यक्ष , लोककला लावणी निर्माता संघाचा अध्यक्ष तसेच व्यावसायिक नाटय़निर्माता संघाचा उर्वरित महाराष्ट्राचा अध्यक्ष म्हणून मी काम करतो आहे . माझे काम सगळ्यांनी जवळून पाहिले आहे . त्याचाही या निवडणुकीत उपयोग झाला . महामंडळाचे सुमारे २५ हजार सभासद आहेत , पण त्यापैकी अवघे २२०० ते २३०० मतदार होते . मग बाकीच्या सदस्यांपर्यंत महामंडळ पोहोचलेच नाही . महामंडळाच्या आजीव सभासदांपैकी काहींची नावेही मतदार यादीत नव्हती . या सगळ्या गोंधळातून मतदारांनी आमच्या ‘समर्थ आघाडी’वर विश्वास टाकला . त्यांच्या या विश्वासाला आम्ही तडा जाऊ देणार नाही , असेही राजेभोसले म्हणाले . पाच वर्षांतील महामंडळाचा कारभार आणि भावी योजनांविषयी विचारले असता ते म्हणाले , महामंडळाचा सर्व कारभार ‘पेपरलेस’ करण्याचा आमचा प्रयत्न असेल . महामंडळाचा मतदार होण्यापासून अन्य कोणतेही काम असेल तर सदस्यांना मुंबई , पुणे किंवा कोल्हापूर येथे यावे लागणार नाही . घरबसल्या त्याला सर्व काही ‘ऑनलाइन’ करता येईल , असे आम्ही करू . महामंडळाचे संकेतस्थळ तातडीने अद्ययावत केले जाईल . आमचा पाच वर्षांतील कारभार आणि व्यवहार याचा हिशेब आणि आम्ही काय करतो आहोत त्याची माहिती या संकेतस्थळावर दिली जाईल . एकूणच आमचा सर्व कारभार स्वच्छ आणि पारदर्शक राहण्यावर आमचा भर असेल . अनेक जण निर्माते म्हणून या क्षेत्रात येत असतात . प्रत्येकालाच या क्षेत्राची पूर्ण माहिती असतेच असे नाही . त्यामुळे जो निर्माता म्हणून येऊ इच्छितो त्याच्यासाठी एक दिवसाची प्रशिक्षण कार्यशाळा आयोजित करण्याचाही विचार आहे . चित्रपटनिर्मिती व त्या अनुषंगाने तज्ज्ञ मंडळींचे मार्गदर्शन त्यांना यात दिले जाईल . निर्माता म्हणून त्यांची जडणघडण होण्यास त्याचा नक्कीच उपयोग होईल . अखिल भारतीय चित्रपट महामंडळाची बैठक येत्या ५ मे रोजी कोल्हापूर येथे होणार आहे . त्या बैठकीत महामंडळाच्या जुन्या कार्यकारिणीकडून नव्या कार्यकारिणीकडे महामंडळाच्या कारभाराची सूत्रे सोपविली जातील . त्यानंतर लगेचच महामंडळाचे अध्यक्ष आणि अन्य पदाधिकाऱ्यांची निवड या बैठकीत केली जाणार आहे . निवडणूक निकालाची वैशिष्टय़े * महेश मांजरेकर , निवेदिता जोशी , सुशांत शेलार हे मातब्बर पराभूत * मंगळवारी सकाळी साडेआठ वाजता सुरू झालेली मतमोजणी पहाटे तीनपर्यंत सुरू * विजय पाटकर व सुशांत शेलार यांच्यातील अटीतटीच्या लढतीत अखेर पाटकर विजयी * वर्षां उसगावकर पहिल्याच निवडणुकीत विजयी * २ हजार १३५ जणांनी मतदानाचा हक्क बजाविला * विद्यमान आणि माजी अध्यक्षांच्या आघाडीचा धुव्वा * सतीश रणदिवे आणि सतीश बीडकर यांची ‘हॅट्ट्रिक’


साहसी खेळ किंवा बाईक राईड , या गोष्टींसाठी ज्यावेळी घरातील मुलगी बाहेर पडते किंवा लांबच्या प्रवासासाठी ती जेव्हा एकटी निघते तेव्हा घरातल्यांना चिंताच जास्त लागून राहिलेली असते . पण , ही विचारसरणी मुलींना अडवून ठेवण्यास असमर्थ ठरते हेसुद्धा तितकच खरं . ठाण्याच्या १९ वर्षीय कनका शेट्टीने हे सिद्धही करुन दाखवलं आहे . why should boys have all the fun , हाच प्रश्न उपस्थित करत कनकाने नेहमीच काही धाडसी निर्णय घेतले आहेत . वयाच्या १९ व्या वर्षी स्त्री – पुरुष समानतेच्या मुद्द्याकडे अतिशय गांभीर्याने पाहणाऱ्या कनकाने यासाठी थेट बाईकनेच १६ दिवसांमध्ये जवळपास ६ हजारहून अधिक किलोमीटरचं अंतर कापत एक विक्रमच रचला आहे . अवघ्या सोळा दिवसांमध्ये पूर्ण केलेल्या या प्रवासाची नोंद थेट गिनीज बुक ऑफ वर्ल्ड रेकॉर्डमध्ये होऊ शकते असं वृत्त ‘हिंदुस्तान टाइम्स’ने प्रसिद्ध केलं आहे . कनकाला बाईक रायडिंगचं वेड हे तिच्या दोन मित्रांमुळे लागलं . प्रतिक मसुरकर आणि दर्शन रघुनाथ या मित्रांमुळे कनकाला बाईक रायडिंगचं वेड लागलं आणि तिने हा प्रवास मोठ्या जिद्दीने आणि धाडसाने पूर्ण केला . वाचा : चाचा - चाचींना सलामः १३ हजार फुटांवर जवळपास ४५ वर्षे चालवतायेत ढाबा कनकाचा प्रवास पाहताना जितका लक्षवेधी वाटतो तितका तो सोपा नव्हता . उंचच उंच डोंगररांगांतून जाणाऱ्या वाटा , नदीच्या प्रवाहासोबत चालणारा रस्ता , दऱ्या - खोऱ्यातली वाट या साऱ्यातून तिने आपली वाट काढली . ठाण्यापासून सुरु झालेल्या या प्रवासात तिने उदयपूर - हिसार - चंदिगढ - कटरा - बनिहाल - द्रास - लेह - खारदुंगला - पँगाँग त्सो - जिस्पा - मनाली - भटिंडा - उदयपूरमार्गे पुन्हा ठाणे गाठलं . अशा या स्वप्नवत प्रवासातून आयुष्यभरासाठीच्या आठवणी तिने सोबत आणल्या आहेत . या अनोख्या प्रवासाने आपल्याला खुप काही शिवकवल्याचंही ती म्हणाली . ‘सुर्यास्तानंतर बाईक राइड करणं हे तसं कठिणच होतं . पण , या प्रवासाने मला कोणत्याही ऋतूबदलामध्ये तग धरण्याची ताकद दिली . यादरम्यान , दहाव्या दिवसांपर्यंत नदीच्या प्रवाहातून जाणाऱ्या रस्त्यांविषयी मला अप्रूप वाटत नव्हतं . जणू त्या रस्त्यांची मला सवयच होती’ , असं तिने स्पष्ट केलं . Get set post… - जगातलं सर्वाधिक उंचीवरील पोस्ट ऑफिस भारतात , तुम्ही पाहिलं का ? पुढे दक्षिण भारताच्या सफरीवर जाण्याचा मानस तिने बाळगला आहे . दरम्यान , आता पूर्णत्वास गेलेल्या प्रवासासाठी ती आपल्या मित्रांची आणि सैन्यदलाचीही आभारी आहे . सध्याच्या घडीला कनकावर सर्वच स्तरांतून कौतुकाचा वर्षाव होत आहे .


ब्राझील येथे " रिओ ऑलिम्पिक‘साठी पोचलेल्या भारतीय टेनिसपटू लिएंडर पेसला निवासासाठी खोली मिळाली नसल्याची माहिती समोर आली आहे . याबाबत बोलताना लिएंडर पेस म्हणाला , " मी भारताच्या वतीने सहा ऑलिंपिक स्पर्धा खेळल्या आहेत . मात्र मला राहण्यासाठी खोली मिळाली नसल्याने मी थोडासा नाराज झालो आहे . मी न्युयॉर्कमध्ये एका स्पर्धेत सहभागी झालो होतो . ती संपल्यानंतर मी थेट इथे पोचलो . ‘ मात्र रिओमध्ये पोचल्यानंतर त्याच्यासाठी खोली राखीव ठेवली नसल्याची माहिती त्याला मिळाली . दरम्यान त्याची भारतीय ऑलिंपिक दल प्रमुखांच्या खोलीत व्यवस्था करण्यात आली आहे . रिओ क्रीडानगरीत भारतीय संघाला जी खोली देण्यात आली आहे , त्यात तीन बेडरुम आहेत . एक रोहन बोपन्नाला , दुसरी फिजियोला , तर तिसरी कर्णधार जीशान अलीला देण्यात आली आहे , अशी माहितीही पेसने यावेळी दिली .


पुणे : धनत्रयोदशीच्या मुहूर्तावर ई सकाळने खास मैफलीचं आयोजन केलं होतं . खरंतर त्याची सुरूवात झाली ती लाईव्ह गप्पांमधून पण उत्तरोत्तर रंगत गेलेल्या या गप्पांचं मैफलीत रुपांतर झालं आणि हा लाईव्ह चॅट शो तब्बल सव्वा तास चालला . गीतकार वैभव जोशी , गीतकार संदीप खरे आणि अभिनेत्री , कवियित्री स्पृृहा जोशी या तिघांनी या मैफलीत भाग घेतला . ईर्शाद या कार्यक्रमाच्या निमित्ताने ही मंडळी एकत्र आली होती . पुण्यासह मुंबई , नाशिक , दिल्ली , दुबई , लंडन , स्वीत्झर्लंड येथील साहित्यप्रेमींनी या मैफीलचा आस्वाद घेतला . इतकंच नव्हे , एेन दिवाळीत या मैफलीचे व्ह्यूअर्स वाढून त्यांनी 40 हजारांचा टप्पा ओलांडला . ई सकाळची लाईव्ह मैफल . . एेका आणि आनंद घ्या इर्शाद या कार्यक्रमानिमित्त एकत्र आलेल्या या तिघांनी कवितेबद्दल गप्पा मारल्या . पण काही कविता सादरही केल्या . यात आवर्जून उल्लेख करायला हवा तो डोह , चाफ्याच्या झाडा यांचा . याच कार्यक्रमात संदीप खरे यांनी आपल्याला सुचलेली एकदम नवी कोरी कविता चाहत्यांना एेकवली . केवळ आपल्याच नव्हेत तर इतर कविंच्या कवितांचा उल्लेखही या कार्यक्रमात झाला . काहींनी या कवितांचं सादरीकरण केलं . अनेक प्रेक्षकांनी या लाईव्ह चॅटमध्ये भाग घेत ही दिवाळी अप्रतिम असल्याचं सांगितल . ई सकाळने सुरू केलेल्या या उपक्रमाचं अनेकांनी कौतुक केलं . आॅनलाईन प्रेक्षकांनी विचारलेल्या सर्व प्रश्नांना वैभव , संदीप आणि स्पृहा यांनी उत्तरं दिली . धनत्रयोदिवशी झालेल्या या लाईव्ह गप्पांमध्ये जवळपास 15 हजार प्रेक्षक सहभागी झाले . त्यानंतर या मैफलीचे शेअर वाढले आणि दिवाळीच्या दोन दिवसांत या मैफलीने 30 हजार व्ह्यूअर्सचा टप्पा ओलांडला , तर भाऊबीजेदिवशी हा आकडा 40 हजारापार गेला . थेट कवींच्या तोंडून त्यांच्या कविता एेकण्याची ही सुवर्णसंधी अनेकांनी साधली . पैकी काहींना लाईव्ह चॅटमध्ये भाग घेता न आल्याने त्यांनी नंतर ही मैफल पाहिली . केवळ कविता सादरीकरण नव्हे , तर ई सकाळचा हा उपक्रम लाईव्ह असल्याने या गप्पांमध्ये अनेक किस्से आले . अनेक अनुभव शेअर झाले . प्रेक्षकांनी विचारलेल्या प्रश्नावर बोलता बोलता अनेक नव्या मुद्द्यांना स्पर्श केला गेला . आजवर कविंच्या उपस्थितीत असा लाईव्ह शो पहिल्यांदाच झाला . त्याला मिळालेल्या उदंड प्रतिसादानंतर असे उपक्रम वारंवार करण्याचा आग्रह ई सकाळच्या प्रेक्षकांनी धरला आहे .


अभिनेता इरफान खान सध्या काविळने त्रस्त झाला आहे . त्याच्या या आजारामुळेच त्याच्या सिनेमांचे चित्रीकरणही थांबवण्यात आले आहे . इरफानला द मिनस्ट्री या सिनेमाच्या चित्रीकरणासाठी पंजाबला जायचे होते . या सिनेमाच्या चित्रीकरणानंतर लगेच तो ब्लॅकमेल या त्याच्या आगामी सिनेमाच्या प्रमोशनला सुरूवात करणार होता . पण आता काविळ झाल्यामुळे डॉक्टरांनी त्याला सक्तीची विश्रांती घेण्यास सांगितले आहे . सध्या इरफानची टीम पुढील तारखांच्या जुळवा जुळव करण्यात व्यग्र झाली आहे . इरफान अॅमेझॉनच्या प्राइम व्हिडिओ सीरिजमध्ये ‘द मिनस्ट्री’ मध्ये दिसणार आहे . याशिवाय विशाल भारद्वाजच्या आगामी सिनेमाच्या चित्रीकरणालाही तो लवकरच सुरूवात करणार आहे . हे संपूर्ण वर्ष इरफानसाठी फार खास आहे . या दोन सिनेमांनंतर तो हिंदी मीडियम - २ सिनेमाच्या चित्रीकरणाला सुरूवात करणार आहे . इरफानच्या कुटुंबियांबद्दल फारसे बोलले जात नाही . इरफानच्या करीब करीब सिंगल या सिनेमाची निर्मिती त्याची पत्नी सुतापा सिकंदरने केली आहे . आपल्या पत्नीबद्दल बोलताना इरफान म्हणाला की , ‘सुतापा ही माझी सर्वात जवळची मैत्रीण आहे . आम्ही कोणत्याही विषयावर दिलखुलास गप्पा मारु शकतो . आमच्या गप्पांच्या ओघातच सुतापाने करीब करीब सिंगल सिनेमाची निर्मिती करण्याचा निर्णय घेतला . आम्ही दोघंही एकाच शाळेत शिकलो . माझ्यापेक्षा माझ्या पत्नीला गोष्टी अधिक चांगल्या पद्धतीने समजतात . ’ तनुजा चंद्रा दिग्दर्शित करीब करीब सिंगल सिनेमात इरफानसोबत दाक्षिणात्य अभिनेत्री पार्वतीने मुख्य भूमिका साकारली होती .